barren.eus - Alizia Txurruka elgoibartarra onik irten da Istanbulgo aireportuko atentatutik\nTaiwanera zihoan Alizia Txurruka, lan bidaia batean, lankide batekin batera. Istanbulgo Atatürk aireportuan eskala egiten ari zen, VIP aretoan. “Oso lasai geunden noiz afalduko genuen pentsatzen. Derrepentean jendea hasi zen sartzen oihuka eta saltaka. Orduan gu ere jaiki ginen. Ez genekien zer pasatzen zen. Errefujio bila hasi eta ez zegoen non ezkutatu ere. Ahalegindu ginen nonbait sartzen eta ez ziguten lagatzen. Pixka bat kaotikoa… Gero beste toki batera joateko esan ziguten, pasillo estu batetik, jendea jausten… gaizki, gaizki. Ez genekien zer gertatzen zen”.\nVIP aretora ihesean sartu zirenek ere ez zekiten ezer. “Jendea hasi zen saltaka eta denak saltaka”. Handik denbora batera egoera kontrolpean zegoela esan zieten, baina bapatean jendea berriz hasi zen korrika, berriro. “Sartu ginen sukaldean, ezkutatu ginen apalen artean, altzairuzko bandejak hartu genituen tapatzeko eta ezkutu moduan babesteko, tiroka hasten baziren kubritzeko”.\nGero aireportua desalojatu behar zela esan zieten, hoteletara bidaliko zituztela. “Irten ginen handik eta dena zegoen jendez beteta”, baina informaziorik ez zuten.\nEztei bidaian zihoan bikote azpeitiar batekin, madrildar batekin eta kolonbiar batekin taldea osatu eta autobusean sartu eta plaza baten erdian laga zituzten. Hotel batean sartu ziren haiek eta beste asko eta hotelak denei kobratu nahi izan zien. Ordu batzuk geroago hegaldi konpainiak gela ordainduko ziela konfirmatuko zien. “Zu han hotel batean zaude baina ez zara seguru sentitzen. Gorputzean estres hori duzu sartuta”. 04:30ak eman zieten gelara joan zirenerako.\nAtentatuak izan ondoren Taiwanera ez jarraitzeko erabakia hartu zuten Aliziak eta bere lankideak. Biharamunean txartelak aldatzea lortu zuten eta eguazten arratsalderako Loiuko aireportura iritsi ziren.\n“Hegazkinean sartu naizenean lasaitu naiz. Gainera korrika ibili gara, denbora justua geneukan eta”, adierazi du. Lehen hegazkina hartu nahi zuten etxera lehenbailehen bueltatzeko.\n“Uste dut denboraldi handi batean ez dudala hegazkinik hartuko”, aitortu du martitzeneko esperientzia gogora ekartzean. “Pelikula bat bezalakoa izan da. Beste atentatu batzuk egon dira, Bruselan adibidez; hau gauza bera da. Beti pentsatzen duzu “hori niri ez zait pasatuko”. Eta egunero daude hegazkin pila bat eta mediorik seguruena da, baina guk kontatu dezakegu eta pozik gaude; beste batzuek, ez”.


"Nicolas Guerendiain" Irungo Errepublikarrak - DV, Dokumentala Eibar 02 - Maiatza 2008\nFrankismoak lapurtutako umeak\nErrepublikaren aldekoen seme-alaben patuari buruzko dokumental bat aurkeztu zuen Eibarren Montserrat Armengou kazetari katalanak\nTESTIGANTZA BIZIAK Diktaduraren biktima izan zirenen bizipenak jaso ditu Montserrat Armengouk. /JULIO CALLEJA\nDokumentala: 'Los niños perdidos del franquismo' (Frankismoak lapurtutako umeak)\nEgilea: Curriculum zabala eta sari ugari jaso dituen Montserrat Armengou kazetaria. TV3 katean lan egiten du.\nEdozein gatazka armatutan, zibilak galtzaile ateratzen dira beti, baina askoz gehiago ere galtzen dute menderatuen alderdikoek. Gainera, ahulenak, emakumeak eta haurrak izaten dira okerren ateratzen direnak. Duela egun batzuk, Portaleako ekitaldi-aretoan, 'Los niños perdidos del franquismo' (Frankismoak lapurtutako umeak) izenburuko dokumentala eman zenean, errealitate horri buruzko hausnarketa egiteko aukera izan zuen publikoak. Montserrat Armengou kazetari katalana da lan horren egilea. Eibarrera etorri zen lana aurkeztera eta ondorengo eztabaidan parte hartzera. Memoria historikoa berreskuratzea helburu nagusia duen 1937 Intxorta Kultur Elkarteak antolatu zuen ekitaldia, Jesus Gutierrez buru delarik.\nTropa frankisten garaipenaren ondoren, kartzelan sartu zituzten emakumeen eta haurren errepresioa kontatzen da dokumentalean, eta mota guztietako irainak jasan zituzten hainbat emakumeren ahozko testigantzetan dago oinarritua. Kasu askotan, egozten zitzaien delitua errepublikarren aldean borroka egin zuten gizonezkoen emazteak edo arrebak izatea zen; frankistentzat nahikoa zen hori kartzelan sartzeko, beren seme-alabekin batera.\nBaina hori ez zen zoritxar bakarra. Kartzeletako egoera penagarria zen. Jende asko eta asko atxilotzen zutenez, jendea pilatu egiten zen geletan. Oso janari gutxi ematen zieten presoei jaten, eta baldintza higienikoak negargarriak ziren. Hori dela eta, bertan hil ziren beren amekin batera kartzelan sartu ziren ume asko. Bizirik irauten zutenek ez zuten etorkizun hobea izango. Beren amengandik bereizi eta adopzioan ematen zituzten, nahiz eta era ilegalean egin.\nHurbil dauzkagun kasuetako bat, Saturrarango emakumeen kartzela izan zen. Dokumentalean bertan kartzelaratu zuten emakume baten testigantza bat eskaintzen da; toki hartan bizitu zituzten baldintza latzak kontatzen dira.\nArmengouk betidanik izan du historia ikertzeko interesa, eta historian bilatzen du berria, esklusiba, oraindik kontatu dagoena. Horregatik ikusten du hau bezalako erreportaje bat hedatzeko beharra. Uste dut erregimen frankistaren krudelkeriak umeak lapurtzera bultzatu zuela jakitea albistea dela pentsatzen du kazetari katalanak. Beti Argentina jarri genuen erreferentea hementxe bertan genuen. Ume horiek beren amengandik banantzen zituzten, modu askotan, jaiotzen zirenean edo hiru urte bete eta gaur egun ere badagoen antzeko lege batengatik kartzelatik atera behar izaten zutenean. Ondoren, irregularrak ziren adopzioetan ematen zituzten.\nIkerketa periodistikoa egin bitartean, Armengouk jakin zuen presondegian sartzen ziren adingabekoak ez zirela erregistratzen. Horrek ikaragarri larritu gintuen, eta bide horretatik jarraitu genuen geratera horiek berresten zituzten ahozko testigantzak aurkitu arte azaldu du. Jakina, umeak erregistratu gabe zeudenez, nahi zutena egin zezaketen beraiekin.\nZeukaten gurutzea kontatzeko prest zeuden pertsonak bilatzea izan zen lan hau egiteko topatu zuen zailtasunik handiena. Hitz egiteko beldurra hor dago oraindik ere, nahiz eta 30 urte pasatxo izan diktadura amaitu zela. Hori bai, dokumental hau egiteko prest egon zirenak, orokorrean behintzat, pozik daude norbaitek entzuten dielako, eta beren kontakizuna gaur egun ere interesgarria delako.\nDokumentazioa ere arazo izan zen. Ez dago arazo handirik artxiboetara jotzeko; artxiboen egoera da arazoa. Informazio garrantzitsua atxikitu duten toki asko suntsitu izan dira, eta haietako batzuk nahita desagertu dira. Bestalde, oraindik sailkatu eta ordenatu gabeko dokumentazio asko eta asko dago; gainera, oso eragin garrantzitsua dauka ikertzailearentzako ez ezik edozeinentzako ere adierazi du Armengouk.\nKazetariaren ustez, memoria historikoa du oraindik gainditu gabeko asignatura gisa estatu espainiarrak. “Hemen, memoria historikoaren legea tramitatze hutsak badirudi gerra zibil batera eramango gaituela. Ordea, beste herrialde batzuetan, gai izan dira diktadura-garaiko kriminalak aulkira eramateko, eta ez da ezer gertatu. Hemen hori egin ez denez gero, gutxienez, memoria historikoaren bidez izan dadila justizia ordaingarri hori. Gainera, esperientzia historikoak ederki frogatu du iragana ondo onbideratzen ez duten herrialdeek arazo asko izan ohi dutela" azaldu du. “Ez dut ulertzen zein arazo ekar dezakeen lehenaldiaz lasai hitz egiteak. Gainera, kontuan hartu behar da urte asko pasa direla dagoeneko. Beste herrialde batzuetan askoz azkarrago soluzionatu dituzte mota honetako arazoak”.


Deitzaileek iragarri dute mobilizazioak egingo dituztela eskariei muzin eginez gero | Ekonomia | Berria\nGreba orokorreko manifestazioa, gaur eguerdian, Bilbon. / Marisol Ramirez/Foku Tamaina handiagoan ikusi\n2020ko urtarrilak 30 11:09\nEskubideen Gutunaren aldarrikapenek babes zabala jaso dute gaur, grebaren karietara egin diren manifestazioetan. Deitzaileek adierazi dutenez, Hegoaldeko hiriburuetan eguerdian egin dituzte mobilizazioetan 145.000 lagunek parte hartu dute. Hiriburuetan manifestazio handiak egin dituzte, zutabez osatuta. Kamioiak, traktoreak, banderak... manifestazio koloretsuak egin dituzte tokirik gehienetan. Dozenaka mila irten dira kalera arratsaldean ere, eskualdez eskualde hamaika herri eta hiritan egin diren manifestazioekin bat egitera. Horietan 80.000 lagun inguru elkartu dira, LAB sindikatuaren arabera.\nSindikatuek nabarmendu dute langileen eskariek «agendan» egon behar dutela. Mobilizazio gehiago egongo direla aurreratu dute, eskariak aintzat hartzen ez badira. Eskubide Sozialen Gutuneko ordezkariek mobilizazioen balorazioa egin dute arratsaldean, eta greba «arrakastatsua» izan dela ziurtatu dute. «Argi gelditu da mobilizatzeko eta kaleak hartzeko prest dagoen gehiengo sozial bat badela. Gaur oinarri sendoak ezarri ditugu herri subiranotasunaren bidean aurrera egiteko».\nGoizeko lehen ordutan hasi dira grebalariak mobilizatzen. Piketeak ibili dira lehen orduan irekita zeuden lantegi eta merkataritza guneetan, eta tentsio uneak ere izan dira Poliziaren eta manifestarien artean, merkataritza gune handietan. Poliziak hamalau manifestari atxilotu ditu. Sindikatu deitzaileek langileen kontrako «errepresioa» salatu dute.\nGrebaren eragina ez da maila berekoa izan Hego Euskal Herriko lau lurraldeetan. Gipuzkoan izan du eraginik handiena. Bereziki, industria sektorean. Goierrin eta Tolosaldean, esaterako, ia erabatekoa izan da.\nDonostian, 35.000 lagun batu dira eguerdiko manifestazioan, sindikatuen esanetan. «Gaur, greba orokorra!» oihuak eta sirena hotsak hurbildu ahala, itxiz zihoazen pertsianen zarata entzuten zen kale batzuetan.\n"Lana banatu, ondasuna banatu!"; "Gora borroka feminista"; "Pausorik, ez atzera!". Antiguatik Donostia erdigunera.@berria #U30GrebaOrokorra pic.twitter.com/QaMSbQlCz7\n— Irune Lasa (@IruneLasaA) January 30, 2020\nBizkaian, berriz, mobilizazioetan egin du indar erakustaldirik handiena, itxitako lantegi eta enpresa kopuruan baino. Bilbon egin dute eguerdiko mobilizaziorik handiena. Deitzaileen arabera, 50.000 lagun bildu dira. Udaltzaingoaren esanetan, berriz, 15.000 izan dira.\nPentsiodunen zutabearen zain egon dira Bilbon, manifestazioa hasteko zain. Ordurako Moyua plazan zeuden gainerako zutabeak —feminista, esate baterako— eta banaka iritsitako herritarrak. Milaka elkartu dira, eta manifestazio handia osatu dute. Mitxel Lakuntza ELAko idazkari nagusiak adierazi du «langileriaren arazoak» jasota egon behar dutela «agenda politikoan», eta gaineratu du Iñigo Urkullu Eusko Jaurlaritzako lehendakariak aurrerantzean ezin diela begiratu arazo horiei «patronalaren betaurrekoekin» soilik. Pentsioak, lan baldintzak eta soldata arrakala, besteak beste, Garbiñe Aranburu LABeko idazkari nagusiak abisua eman die gobernuei: «Bi hilabetean kasu egiten ez badute, udaberrian beste borroka loraldi bat izango dute». Era berean, Jon Fano bozeramaileak ohartarazi du pentsioen aldeko borroka ez dela gaur amaituko: «Bihar berriz ere elkartuko gara. Pentsio duinen eta eskubide sozialen aldeko borroka hasi baino ez da egin».\nPentsiodunek protagonismo handia izan dute gaurko manifestazioetan. Bilbon, haien zutabea «gazteria aurrera» aldarri artean iritsi da Plaza Biribilera. Eta Iruñeko manifestazioan ere ozenak izan dira haien aldarriak.\nManifestazio burua iritsi da Bilboko udaletxe parera. Azken muturra oraindik Moyuan. Ibilbidea osoa beteta dago. #U30GrebaOrokorra @berria pic.twitter.com/UwW9KdCk6W\n— Imanol Magro (@Imagreto) January 30, 2020\nJendetsua izan da Iruñeko manifestazioa ere. Eta bukaeran «bizitza duina» aldarrikatu dute gizarte taldeek, eta azpimarratu batez ere zaintza langileen egoera dela kaskarra. Amaieran, Imanol Karrera LABeko kideak hartu du hitza, eta ohartarazi gaurkoa hasiera besterik ez dela izan: «Gaur lantokiak hustu ditugu, kaleak betetzeko». Eta mezua helarazi dio Maria Txibite Nafarroako presidenteari ere, eta nabarmendu ez dutela plan zoragarririk nahi, «lan eta bizitza duinak» baizik.\nNafarroan kontraste handiko argazkia utzi du grebak. Iparraldean erantzuna handiago izan da, Iruñerrian orotariko erantzuna izan du eta hegoaldean gutxiago nabaritu da.\nAraban, hezkuntza publikoan izan du eraginik handiena greba orokorrak. Steilas sindikatuaren arabera, sektoreko langileen %70ek egin dute bat deialdiarekin.\nGainerako hiriburuetan bezala, Gasteizen ere patriarkatuaren kontrako eta feminismoaren aldeko oihuak izan dira. Emakume pentsiodunek beren taldea osatu dute eguerdiko manifestazioan.\n13:03, Gasteiz. Emakume pentsionistek ere bat egin dute greba orokorrarekin @berria pic.twitter.com/htxp9q2OGn\n— Amaia (@Amaianaaiz) January 30, 2020\nJaurlaritzaren arabera, grebak eragin apala izan du EAEko administrazio orokorrean. Gobernuko datuek diote %16,9ko erantzuna izan duela: %8 Osakidetzako goizeko txandan eta %3tik beherakoa justizia administrazioan.\nSEA Arabako patronalak adierazi du langileen %6k egin dutela greba, eta deialdia «erabateko porrota» izan dela.\nHitz berberak erabili ditu EAJk gaurko greba baloratzeko, eta «autokritika sakon eta zintzoa» egiteko eskatu die ELA eta LAB sindikatuei.\nSindikatu deitzaileek, berriz, mobilizazio gehiago iragarri dituzte patronalak eta gobernuek gaurko mobilizazioetako eskariei entzungor egiten badiete.


Zein da dantzaren funtzio politikoa? — dantzan.eus\nHemen zaude: Hasiera › Komunitatea › Gari Otamendi › Zein da dantzaren funtzio politikoa?\nToberak Irisarrin 1937\nAntton Lukuk iazko abenduan Donostian emandako hitzaldi baten harira, azken boladan askori entzun eta irakurri dizkiot dantzaren izaera politikoari buruzko hausnarketak. Aritz Ibañez eta Xabier Etxabe dantzariek testu oso interesgarriak idatzi dituzte Dantzan.eus webgunean, eta Info7 irratian bertan ere dantzaz eta politikaz aritu ziren hizketan Joanes Etxeberria eta Ariane Kamio.\nArgia dantza-taldean hasi eta gutxira entzun nion esaldia lehen aldiz Juan Antonio Urbeltzi: “Guk egiten dugun jarduera funtsean politikoa da”. Ordutik pasa dira urte batzuk eta sarritan entzun dut atzera esaldia. Entzuten dudan bakoitzean berresten dut baieztapena.\nKontrakoa uste dutenak ere badaude. Dantza eta, oro har, artea edukiz hustutako estimulu estetiko bat besterik ez dela diotenak, gizarte likidoan igerian gustura dabiltzanak. Baina hori ere jarrera politiko bat da. Antzeko zerbait gertatzen da hauteskundeetan: asperduragatik edo edozein motibogatik, botorik ematen ez duenak ez du politikaz paso egiten. Kontzientziarik gabe bada ere, postura politiko bat hartzen ari da.\nDantzak izaera politikoa du beraz. Hurrengo pausua da gizartean betetzen duen funtzioa zehaztea. Gustu eta kolore guztietako ideologia eta pentsamoldeak daude horretarako, baina ideologien xextra gorabehera, garrantzitsua da dantzaren dimentsio politikoaz jabetzea.\nEuskal Herriaren historia hurbilean tresna politiko garrantzitsua izan zen dantza. Hizkuntzaren etengabeko debekuek bestelako adierazpideak jorratzeko beharra ekarri zuten. Gaur egun ere, bizi dugun performance-protesten garaian, dantza da jarrera baten aldeko edo aurkako indarra eta batasuna erakusteko tresna sendoenetako bat. Funtzio bat betetzen segitzen du.\nDantzaren funtzio politikoaz aritzeko, Ainhoa Larrabe kazetariak Joxe Azurmendi filosofoari Berria egunkarian duela aste batzuk egindako elkarrizketan esandakoak ekarri nahi nituzke gogora.\nBesteak beste, kontrajarrita aurkezten dizkiguten bi nazio-kontzeptu aipatzen zituen Azurmendik. Zibikoa batetik, demokratikoa eta liberala; eta etnikoa bestetik, arrazista, irrazionala eta erromantikoa. Esan beharrik ez dago gaur egun konotazio positiboa duela zibikoak, eta negatiboa etnikoak, eta etnikotasun horretan sartu ohi gaituzte euskaldunak, Zaldi Eroren zintetan gizon jakintsuak hezi beharreko gizarte tribala.\nTestuinguru horretan, eta kalte adina mesede egin digun herentzia militantearen inertziarekin, euskal dantzen modernizazioari ekin diogu, hiriko kea titaniozko moketa baten azpian ezkutatu nahi lukeen hiri baten moduan.\nTranpa zera da: zibikoa eta etnikoa kontrajarrita aurkezten zaizkigula, eta horrek behartzen gaitu bietako bat aukeratzera. Gainera, bat ona eta bestea txarra izatearen zama moralarekin. Eskema horren barruan, Euskal Herriko dantzarien artean urte luzez indarrean egon da dantza modernizatu beharraren eztabaida antzua.\nZama hori gainetik astinduta, belaunaldi bakoitzeko dantzariek erabaki dezakegu, edo erabaki behar genuke, zein funtzio betetzen duen dantzak gutako bakoitzari, hiritar eta herritar garenoi, bizitzea egokitzen zaigun gizartean.\nHorregatik da dantza, ezinbestean, jarduera politiko bat. Ardura horren kontzientziarekin, geure burua eta geure gizartea eraikitzeko bidean, izan gaitezen protagonista aktiboak.\nInfo7 irratia, 2015eko otsailaren 19an


IKERLANek offshore aerosorgailuetarako sistema berritzaile bat garatu du General Electricerako — TUlankide MONDRAGON\nIKERLANek offshore aerosorgailuetarako sistema berritzaile bat garatu du General Electricerako\nSektore eolikoko enpresekin izenpetutako kontratuen ondorioz zentroak izandako diru sarrerak 6,5 M€ baino gehiago izan dira azken 5 urteetan.\nIkerlan euskal zentro teknologikoak apustu handia egin du eolikoaren moduko sektore estrategikoan erreferentziazko bazkide teknologiko gisa posizionatzeko, sektore horretan Euskadi eragile nabarmena baita. Hala, eremu horretan diharduten sektoreko euskal enpresa nagusientzat eta nazioarteko liderrentzat garatzen du teknologia.\nIzan ere, Ikerlanek bere pitch sistema garatu du Alstom Windentzat, hau da, gaur egungo General Electricentzat, zeina sorgailu eoliko baten errotorearen palen angelua erregulatzeaz arduratuko baita. Pitch sistemarekin batera, bere diseinurako eta dimentsionamendurako beharrezkoak diren tresnak ere garatu ditu. Berrikuntza Danimarkako Unibertsitate Teknikoaren instalazioetan probatu da, eta Ipar Amerikako multinazionalaren offshore aerosorgailuetan instalatzeko egin da.\nEAEn dauden sektoreko enpresetan ere ikusten da zer-nolako gaitasuna duen enpresei berrikuntzak eskaintzeko. Hain justu, Ikerlanek Laulagun Bearingsekin elkarlanean dihardu errodamenduen monitorizazio adimenduneko sistemak garatzen, eta Ingeteamekin ere elkarlanean aritu da INGECON® WIND FIX2VAR SPEED bihurgailuaretzako kontrol gaietan, bihurgailu horrek abiadura finkoko aerosorgailuen parkeei ahalik eta etekin handiena ateratzea ahalbidetzen baitu, abiadura aldakorreko aerosorgailuetan bihurtuz.\nTeknologiaren zeregina sektore eolikoko enpresen erronketan\nEnergiarekiko mendekotasuna gero eta handiagoa duen gizarte honetan, eguzki energiak eta energia eolikoak funtsezko zeregina dute energiaren sorkuntza iraunkorrerantz aurrera egiteko. Energia bi horiek izango dira abiapuntutzat erabiliko ditugun bi energi iturri nagusiak igorpen kutsatzaileak minimizatuko dituzten energia garbien eskaerari erantzuteko.\nEAEko industriak presentzia handia du sektore horietako batean, hau da, energia eolikoaren sektorean, eta merkatuan erreferentziazkoak diren enpresak daude, hala nola Gamesa edo Iberdrola; halaber, osagaien zein balio kate osoko sistemen hornitzaileak ere ugari dira. Sektoreko enpresek badakite, datozen urteetan heldu beharreko erronkei modu lehiakorrean erantzuteko, beharrezkoa dela elkarrekin lan egitea, efikaziarik handienarekin jardunez eta produktu eta prozesuei abangoardiako berrikuntzak gehituz.\nSektorearen erronkei erantzuteko funtsezko elementu bat teknologiaren garapena da, sistema eolikoak gero eta lehiakor, eraginkor, fidagarri eta erabilerrazagoak izan daitezen, eta hain zuzen alderdi horretara ari dira enpresak bere ekimena bideratzen. Materialak eta egiturak, elektronika eta kontrola, edo diseinuen modelizazioa eta metodoak dira sektorearen arretagune nagusiak teknologia garatzeari dagokionez; baina baita ere energia elektrikoaren konbertsioa, monitorizazioa, ikuskapena eta mantentzen lanak, edo sareko integrazioa. Horiek dira EAWE erakundeak (European Academy of Wind Energy) identifikatu dituen esparruetako batzuk, datozen urteetan ikerkuntzak izango dituen erronka nagusiei buruzko txoten batean.


uztaila 2012 - Katebegia\nGaztetatik hasi zen borrokan eta militante lanetan. Politika esparrura iritsi den azken belaunaldiko kide esanguratsua da Anita Lopepe. Batasuneko kidea da. EH Baiko hautagaia. ARGItAratu dugun elkarrizketaren aurrerapena duzu testu hau: Etorkizunean politikari profesional gisara engaiatzeko prest ikusten duzu zure burua? Politika profesional gisara, guztiz ez, baina hautetsi karguetan bai. Gure proiektua praktikan jartzeko ari gara lanean, hainbat jende prest gara bera defendatzeko. Ez dut...\nArnaldo Otegi: Urte askotarako! Ez kartzelan baina.\nGaur, uztailaren 6an, 54 urte bete ditu Arnaldo Otegik. Argian elkarrizketatzeko parada izan dugu oraindik orain. Elkarrizketa jaso, eta, harekiko esker oneko hitzekin batera, ene aldetiko Zorionak helarazi diot. Elkarrizketaren mamiaz eta funtsaz hurrengo batean eginen dut gogoeta, beharbada. Badago hainbat kontu hausnartzeko, eta hauen artean hauxe, ez hutsala: Arnaldok bere bizitzaren hamar urte eman ditu barruan. Ez da euskal preso batek, inola ere ez, zigorrik luzeen betetakoa, baina bada...


60 urtez gorako nagusiei zuzenduriko ikastaroa zahartze aktiboa bultzatzeko\nAmurrioko Udalak doako ikastaro bat eskaniko du zahartze prozesua modu aktiboa eta osasungarrian burutzeko oinarrizko ezagutzak azaltzeko. Ikastaroa astelehen eta asteazkenetan burutuko da 11:00etatik 12:30era Nagusien Etxean eta 16 saio izango ditu. Guztira 16 saio izango dira eta 2016ko martxoaren 31n bukatuko da. Informazio gehiagorako eta izena emateko 945891161 telefonora hots egin edo Osasun Arlora jo.\nAmurrioko Udalak doako ikastaro bat eskaniko du zahartze prozesua modu aktiboa eta osasungarrian burutzeko oinarrizko ezagutzak azaltzeko. Ikastaroa astelehen eta asteazkenetan burutuko da 11:00etatik 12:30era Nagusien Etxean eta 16 saio izango ditu. Guztira 16 saio izango dira eta 2016ko martxoaren 31n bukatuko da. Informazio gehiagorako eta izena emateko 945891161 telefonora hots egin edo Osasun Arlora


Gizarte aktibatua | Mikel Irizarren bloga\n← Euskararen palanka\nJubilatua eta bloga →\nDuela aste batzuk, pentsiodunak gai izan ziren hiriburuetako kaleak betetzeko. Aldarri argia eta zentzuzkoa landu dute, eta horren inguruan ari dira biltzen, gero eta gehiago, gero eta trinkoago. 70eko hamarkadan demokraziaren alde mugitzera ohitu ziren belaunaldiak berriro mugitzen hasi dira, eta ez dira geratuko.\nEgun gutxi lehenago, emakumeen txanda izan zen. Indar erakustaldi handia egin zuten; militantziaren esparrua gaindituta, emakumeen aldarria gizarte osora zabaldu den seinale. Emaitza ikusita, klase politikoa lotsagorritu egin zen hasieran eta moretuz doa ondoren. Hau ere ez da berehalakoan apalduko.\nBi dinamika indartsu hauek, gainera, elkarri begira jarri dira, interes komunen bila. Eta interes komunak ez dira aurkitzen zailak. Oraindik pentsiodun ez dena izango da noizbait, eta belaunaldi arteko elkartasuna azalpen handirik gabe ulertzen da. Bestalde, pentsiodunen artean emakumezkoak dira kaltetuenak, gehien irabazteko dutenak. Aliantza naturala da, eta indar oso handia har lezake.\nGehiago ere bai. Gure Esku Dago dinamika orain arte metatutako gizarte atxikimendua erakunde publikoetara bideratzekotan da, hauetan eragiteko. Ekainerako giza-kate erraldoia iragarri du, Donostian abiatu eta Bilbotik zehar Gasteizko Legebiltzarreraino; bertan herri ordezkariei emango zaie Herritarron Ituna izeneko arrazoi bilduma erabakitzeko eskubidearen alde. Ehun mila lagunetik gora lotuko dira berrehun kilometroko tartea betetzeko.\nEta udagoien hondarretan gauzatuko da Euskaraldiaren lehen olatua. Euskaraldia da hizkuntza ohiturak aldatzeko dinamika, hizkuntza berdintasunera bidean. Gizartea astindu nahi du euskal hiztunaren egoera hobetzeko helburuarekin, erdal hiztunari ulertzeko eskatuta. Eta orain artekoak argi erakusten du hau ere birala dela, zabalkunde azkarra eta handia ari dela izaten.\nDinamika hauek guztiek badute oinarri komun bat: denek bilatzen dute gizartearen aktibazioa eskubide oinarrizkoen alde, jabekuntza prozesuak dira erabakimena eta eragin-indarra gizarteari itzultzeko norabidean. Oso posible da hiritar bera bi dinamiketan, hirutan edo lauretan jardutea, guztiz koherentea litzateke hori.\nBada, etorriko balitz halako bateratasun bat mugimendu guztion artean, gizarte tsunami bat gertatuko litzateke hurrengo hilabeteotan, gure egitura instituzional eta politikoak astindu ditzakeena. Katalunian gertatu denaren antzera, han independentziaren alde eta hemen eduki anitzagoekin. Han eta hemen, gizarte aktibatua eskubide oinarrizko eta unibertsalen alde.\nEta 2019a hauteskunde urtea da…\n1 Response to Gizarte aktibatua\nPingback: Gizarte aktibatua • ZUZEU


Erosketak psychics trikimailuak - Ezarri Erosketak psychics trikimailuak Free\nErosketak psychics trikimailuak\nJokoak Erosketak psychics trikimailuak\nHorrela nahi izanez gero Erosketak psychics trikimailuak , mesedez, saiatu jokoak horietako bat:\nOso joko dibertigarri non zure helburua bakarra da eta gainetik korritu parkean barrena lasai ibiltzeko oinezkoek guztiak. Oso kontuz ibili ez, izango dira bizitza kenduz dituzu aparkatzeko oztopoak martxan joan izan behar duzu, ezta gauzak patxadaz, denbora egin mugatua duzu hartu. Ez duzu nahi hainbeste fun bada zeure buruari, lagun bat deitu ahal izango duzu eta play.\nLehenik eta behin, zure pertsonaia aukeratu barietate nahiko bitxia daukalako: Comadreja, Fuzzy McFluffenstein, Haragia, Stinky Bean Thing-Thing, Cactus, Snow-Man, Mr. Paranoid negarrez .... Run azkarrago ahal duzun eta abiadura ona mantendu behar duzu puntuazio ona lortu nahi baduzu bezala, ez duzu zona gorrian stop ahaztu.\nJatorrizko jokoa non ezin duzu gelditu jolasten. Bakarrik jolastu ahal izango duzu, lagun baten aurka. Bakoitzak abiadura handian tunel batean auto txiki bat jarri zuen. Erreflexuak oso ona abiadura bizian autoa mugitu behar izan duzu, eta ohitu duzu lehenago huts egiteko, zure aurkari maniobra moztu. Stay zure tourra jotzen zihoala buruz adi.\nNeska hau zeramatela zure autoa gidatzeko, errepidean behera. Oso atzerakadak guztiak egingo errepidean sortzen, belztutako bezala, edo lanera joan adi egon beharko duzu. Ere izango duzu eta sahiestu beste ibilgailu, hori guztia joan asfaltoan aurkitutako txanponak biltzeko, ahaztu gabe. Txanpon bakoitzak desberdin balioa du, ez utzi duen.\nJoko Pretty simple, non ez duzu askoz pentsatzea. Oraindik ez duzu ezagutzen hiltzaile bat motorizatu zapaltzea herritarren oinez lasai hiriko kaleetan zehar gozatuz. Aukeratu norbaitek lagundu eta zure bidea zeharkatzen inori baino gehiago exekutatu. Noiz nekatuta duzu bidaiarien geldialdi bat lehortzen beira bidez errez eta jasotzea biktima berri bat ematen. kontzientzia-Ausikien? Zer da hori ...\n"GTA" joko nahiko erraza da, baina oso addictive eta dibertigarria da. Drive ibilgailu bat eta bai hura mugitzeko pantailan zehar ena aurrean duzun zeharkatzen edonork gainetik korritu dute, eta ezin izango duzu zeharkatzeko, ikusten duzu. Momentu bat pertsona posible gehienezko kopurua baino gehiago exekutatu behar duzu. Noiz denbora iraungi da, berriro hasi, eta saiatu zure errekorra gainditzeko.\nDodge oztopo guztiak eta helmugara iristeko denbora agortu aurretik.\n2. Super Mario sortzailea 2\n3. Sonic hodeiak\n4. Sarraski eskola\n5. Junior Death 2\n6. T72 Battletank\n7. Aparte txantxetan\n8. Pyramid peril\n9. Megaman proiektu x\n10. Mugimenduan Music


Agel - Wikipedia, entziklopedia askea.\n43° 20′ 16″ N, 2° 51′ 12″ E / 43.3378°N,2.8533°E / 43.3378; 2.8533Koordenatuak: 43° 20′ 16″ N, 2° 51′ 12″ E / 43.3378°N,2.8533°E / 43.3378; 2.8533\nBize-Minervois, Aigues-Vives eta Saint-Jean-de-Minervois\n235 (2017ko urtarrilaren 1a)\n122 (%51.9) 113 (%48.1)\nAgel (okzitanieraz Agèl, frantsesez eta ofizialki: Agel) Okzitaniako udalerri bat da. Administratiboki Frantziako Hérault departamenduan dago, Okzitania eskualdean. 2013an 201 biztanle zituen.\n2007an Agel udalerrian erroldatutako biztanleak 201 ziren. Familiak 99 ziren, horien artean 40 pertsona bakarrekoak ziren (20 bakarrik bizi ziren gizonak eta 20 bakarrik bizi ziren emakumeak), 35 seme-alabarik gabeko familiak ziren eta 24 seme-alabak dituzten bikoteak ziren.\n2007an 171 etxebizitza zeuden, 104 familiaren etxebizitza nagusia ziren, 44 bigarren erresidentzia ziren eta 23 hutsik zeuden. 156 etxeak ziren eta 12 apartamentuak ziren. 104 etxebizitza nagusietatik 77 bere jabearen bizilekua ziren, 23 alokairuan okupaturik zeuden eta 4 doan lagata zeuden; 1ek gela bat zuen, 7 etxek bi zituzten, 16 etxek hiru zituzten, 30 etxek lau zituzten eta 50 etxek bost zituzten. 66 etxek euren parking plaza propioa zuten azpian. 63 etxetan ibilgailu bat zegoen eta 34 etxetan bat baino gehiago zituzten.\nAgel udalerriko biztanleria-piramidea 2009an .\n2007an lan egiteko adina zuten pertsonak 125 ziren, horien artean 89 aktiboak ziren eta 36 inaktiboak ziren. 89 pertsona aktiboetatik 72 lanean zeuden (39 gizon eta 33 emakume) eta 17 langabezian zeuden (9 gizon eta 8 emakume). 36 pertsona inaktiboetatik 16 erretiraturik zeuden, 3 ikasten zeuden eta 17 "bestelako inaktibo" gisa sailkaturik zeuden.\n2009an Agel udalerrian 99 unitate fiskal zeuden, 197 pertsonek osaturik. Pertsona bakoitzeko diru-sarrera fiskalaren mediana urteko 11.301 euro zen.\n2007an zeuden 11 komertzioetatik, 2 eraikuntza enpresak ziren, 4 ibilgailuen saltze eta konpontze enpresak ziren, 1 ostalaritza eta jatetxe enpresa zen, 1 finantziazio enpresa zen, 2 zerbitzu enpresak ziren eta 1 administrazio publikoko enpresa zen.\n2009an zeuden norbanakoentzako 3 zerbitzu publikoetatik, 1 banku bulegoa zen, 1 iturgina eta 1 argiketaria.\n2000. urtean Agel udalerrian 24 nekazaritza-ustiategi zeuden, 180 hektarea erabiltzen.\nBize-Minervois (2,5 km)\nAigues-Vives (2,9 km)\nMontouliers (4,2 km)\nMailhac (4,3 km)\nAigne (4,8 km)\nArgeliers (5,3 km)\nBNF: 152566052 (data)\nOrriaren azken aldaketa: 10 azaroa 2020, 19:21.


Toponimia :: Ayuntamiento de Errenteria\nMorrontxo dorretxearen aurrez aurre dago, eta haren gisan hiribildua babesteko eraiki zuten. Bi dorretxeen artean, beraz, Nafarroako atea zaintzen zuten.\nDorretxea barrutik bitan banatua dago. Goiko kalean aldamenean dagoen zatia, Morrontxon antzera, etxebizitza arruntetan banatu zen, eta etxejabeena da. Iparraldeko zatiari dagokionez, sute baten ondoren utzita egon zen urte luzeetan Udalak erosi zuen arte 1995. urtean, ia erortzear zegoela. Zaharberritu egin zuen eta zenbait museo kokatu ditu han, tartean Euskal Jantzien museoa.\nTorrekuak, hegoaldeko fatxadan, Goiko kale aldera dagoenean, sarrerako bi ate zituen. Bata beheko solairuan eta bestea lehenengoan. Azken horretara, kanpoan zuen eskailera batetik joaten zen. Egun, haien arrastoak garbi ikus ditzakegu.\nEz da ezagutzen noiz eraiki zuten, baina 1494. urterako jada konpondu zuten. Artxiboan jasota dago ere zeintzuk izan ziren dorretxe horren jabeak.\nTorrea eta Urdinso izenaz ere ezagutu da dorretxea. Independentziako gerran etxea hutsik geratu omen zen eta hori zela-eta, 1813. urtean, ingeles armada aliatuaren gudarosteak bertan egon ziren.\nDorretxeak aurpegi misteriotsu bat du zizelkaturik. Bere kokalekutik mendeak daramatza Goiko kalean zehar gora eta behera dabilen jendea zelatatzen. Orain ere guri begira dago. Ea nork aurkitzen duen!\nBi dorretxeak ikusi ondoren, jarrai dezagun ibilbidea. Beherantz joanda Jaurtarkol plaza aurkituko dugu. Handik gora begiratuz, Goiko kaleko etxeek eskaintzen diguten ikusmira aparta izango dugu. Erdi Aroko etxe haiek gutxi gorabehera nolakoak ziren irudikatzeko aukera polita eskainiko digu ikuspegi horrek.\nPlazatik behera Orereta kalea dugu, bertan etxe eta atari zaharrak ikusteko aukera izango dugu.\nTorrekua ondoren dagoen etxea Arranbide etxea da. Haren atzealdean egongo zen mapan ikusten dugun bastioia.\nAldapak Erdiko kalearekin bat egiten duen lekuan herriak zuen hurrengo atera helduko gara, Frantziako atea.


Azalekoa | 2021eko Maiatzaren 06a\nBerriketari batek galdetu diolarikizurritea aurten haizatuaizanen den ala ez, Macronekegin du denak harritu dituenihardespena. "Ez dakit" errandu alabainan. Handia da horiMacronek erraiteko. Betimintzatu baita denak balazkibezala! Eta hor aitortu duberaz ez dela frangotan aipatuden Jupiter hura! Lañokisegitu du erranez denek gaitzestendugun birusa bizikialdakorra dela eta nehork ezjakin beraz, jakintsun handienekere, bihar edo etzi nolakoaizanen den. Aski deblaukierran ere du gauzak ahal bezainhurbiletik segitzen ditueladenen osagarriaz axolatuz etagobernuburuak zonbait egunenburuan emanen duela argitasungehixago neurri berezihorien arintze hortaz. Oroitarazizgaitza azkartzen balitz hanedo hemen, neurrien arintzeautz litakeela eskualde horietan,ezinbestean bada ezinbestean,geroxago egiteko.\nAzalekoa | 2021/05/06\nMacron presidenteak hetsialditikateratzeko egutegiaren berrieman du.Egutegi hori 4 egun desberdinetaneginen da, maiatzaren3tik ekainaren 30 arte. Hartuneurri hauek aldatzen ahal litzatekeikusiz izurritearen egoerazertan den.\nMaiatzaren 3a, astelehena\nEtxeratze agindua eta telelanaatxikiak dira.Komertzioek hetsirik segitzendute.Kolegioak eta lizeoak idekiakizanen dira, baina ikasleen kopuruerdiarekin.Egunean zehar, ez da gehiagoageria beharrezkoa.Eskualdeen artean ibiltzenahalko da.\nMaiatzaren 19a, asteazkena\nEtxeratze agindua, 21:00 orenetan.Telena atxikia da.Saltegiak berriz idekitzen dira.Jatetxeen eta tabernen terrazakidekiko dira. Kopuru mugatuan,mahaika gehienik 6 pertsona.Museoak, zine-gelak, ikusgarrigelak eta kirol guneak idekitzenahalko dira. Behartua da publikoajarririk izaitea, 800 pertso...\nAzalekoa | 2021/05/04\nAzken apirileko bilkura orokorrean, Tokiko Etxebizitza Programaren bozkaldia anitz aipatua izan bazen, egun hortan Euskal Elkargoko hautetsiek 630 milioi euroko buxeta bozkatu dute.


Tularemia - Wikipedia, entziklopedia askea.\nTularemia gaixotasun infekziosoa da, zoonosia dena, Francisella tularensis bakterioak eragindakoa. Bere etiologia eta sintomatologia izurri bubonikoarenarekin alderatua izan da, nahiz eta bere pronostikoa azken hau bezain larria ez izan.\nTularemiak eskuan eragindako traumatismo bat\nsukarra, pozoitzea, buruko mina, anorexia, Negela, enantema, linfadenitisa, esplenomegalia, hepatomegalia, Ondoeza, goragalea, oka, Sudurreko odoljarioa, ultzera, bubo (en) , pneumonia, Pleuresia, trakeitisa, bronkitisa, beherakoa, tripako mina, eztarriko mina\naire bidezko kutsadura, vector-borne transmission (en) , ukitzeen bidezko kutsapen\nMiaketa fisiko, Hemograma, microbiological culture (en) , ELISA, Polimerasaren kate-erreakzioa, Tularin (en)\nEstreptomizina, Ziprofloxazino, doxiziklina eta Tetraziklina\nGaitzak animalia marraskariak, untxiak eta erbiak jotzen ditu, batik bat. Animalia horiek gizakia kutsatzen dute, hainbat kasutan akaroak eta intsektuak (kaparrak, euliak...) gaitzaren bektoreak izanik.\nIpar Amerikan, Asian eta Europan endemikoa da, eta animaliekin harremanetan daudenak (ehiztariak, baserritarrak, sukaldariak...) dira arrisku-taldeak gaixotasuna harrapatzeko.\nFrancisella tularensis bakterioa kokobazilo Gram negatiboa eta aerobio hertsia da. Birulentzia handiko mikrobioa da, dosi txikietan infektatzen duena. Arratoiak, saguak, katagorriak, untxiak eta erbiak infektatu ohi ditu, hilkortasun handia eraginez.\nTularemia modu askotan transmititu daiteke animaliengandik gizakiarengana:\nkontaktu zuzenaren bidez: ehiztari, baserritar edo harakin batek infektatutako animaliak manipulatzen dituenean. Azaleko zauriak izan ohi dira bakterio patogenoaren sarbideak.\nbektore baten bidez: hainbat artropodok (euliak, kaparrak...) gaitzaren bektoreak dira. Ziztada egiterakoan garraiatzen dituzte bakterio patogenoak infektaturiko animaliengandik gizakiarengana\nkutsatutako animaliak jaterakoan (haragia ez bada aski kozinatzen janari-infekzioa gerta daiteke)\nTularemia ez da pertsonen artean kutsatzen\nGaitzaren inkubazio epea 1-14 egunetakoa da (nahiz eta kasu gehienetan 3-5 egunetakoa izan)\nTularemiaren sintomak oso lotuak daude mikrobio patogenoaren sarbidearekin (azalekoa, digestiboa, begietakoa, arnas bidekoa...)\nZauri baten bidez sartzen denean, mikrobioak tularemia ultzeroglandularra eragiten du: sarbidearen tokian ultzera bat agertu eta inguruko nodulu linfatikoak handitzen dira. Sukarra, buruko mina eta ahulezia gaitzaren beste sintoma batzuk dira.\nBakterio patogenoa inhalazioaren bidez sartzen denean pneumonia bat ager daiteke.\nSintomatologiak ez du asko laguntzen tularemiaren diagnostikoan, zantzu fisikoak (sukarra, buruko mina, ahulezia...) oso orokorrak direlako. Hemokultiboak (bakterio eragilea identifikatzeko) eta froga serologikoak (bakterioaren aurkako antigorputzak antzemateko) dira diagnostikorako gehien erabiltzen diren tresnak\nEstreptomizina da aukerako antibiotikoa tularemia tratatzeko. Tetraziklina eta kloranfenikola ere erabili ohi dira.\nIkerketa ugari garatu arren, ez da oraindik txerto eraginkorrik aurkitu gaitza prebenitzeko


Soldadu britainiar ohi baten aurkako salaketa aurkeztu dute Bloody Sundayko gertaerengatik | Mundua | Berria\nSoldadu britainiar ohi baten aurkako salaketa aurkeztu dute Bloody Sundayko gertaerengatik\nFiskaltzaren iritziz, bada nahikoa froga F soldadua bi hilketekin lotzeko; ez, ordea, gainontzeko 16 militar britainiarren eta IRA Ofizialeko bi kideen aurka egiteko.\n'Bloody Sunday'-ko biktimen senideak. / Stringer/EFE\n1972ko urtarrilaren 30ean, Derryn, eskubide zibilen aldeko protesta baten aurka jo zuen armadak, eta hamahiru pertsona hil zituen, tiroz. Orain, hilketa haietako birekin lotu dute soldadu britainiar ohi bat. Fiskaltzak aurkeztu du salaketa. Zehazki, bi pertsona hil eta beste hiru hiltzen saiatzea egotzi diote militar ohiari.\nBaikor agertu da fiskaltza. Haren arabera, bada nahikoa froga F soldadua —izen hori jarri diote— hilketekin lotzeko; ez, ordea, gainontzeko 16 militarrak eta IRA Ofizialeko bi kideen aurkako prozedurak hasteko.\nStephen Herron fiskalak onartu du erabakia gogorra izango dela biktimen senideentzat. "Banan-banan bilduko gara guztiekin, gure erabakiaren inguruko zalantza guztiak argitzeko".\nDefentsa Ministroak, berriz, iragarri du "lege babes osoa" eskainiko diotela F soldaduari. "Zorretan gaude Ipar Irlandara bakea ekarri zuten soldadu haiekin".


Auxtin Zamora Amotzeko Larraldean ohoraturik | Eleka | KAZETA\nAuxtin Zamora Amotzeko Larraldean ohoraturik\nIRITZIA- Ipar Euskal Herrian eta Euskal Herri osoan biziki ezagutua da Auxtin Zamora olerkari senpertarra. Euskaltzale handia, euskal olerkigintzaren bultzatzaile sutsu eta nekagabea, sentimenduaren aldarrikatzailea… 2018ko apiriletik Euskaltzaindiak ohorezko euskaltzain izendatua, agorrilaren 25an Amotzeko Larraldean omendua izan zen. Omenaldi horren karira aritu da Joseba Aurkenerena artikulu honetan.\nJoseba AURKENERENA|05/10/2018 08:52|0 commment Updated at:\nAurten, agorrilaren 25ean, larunbatarekin, Lapurdi 1609 elkartekideek omenalditxo xume bezain aberatsa eskaini zioten. Omenaldi horretara, aipatu elkartekoez gain, Maiatz eta Hatsaren Poesiako hainbat lagun hurbildu ginen. Ekitaldia Senpereko Amotze auzotegian dagoen Larraldea etxalde ezagunean izan zen. Eguerdiko hamabietan hasiera eman genion Larraldeako ezkaratzean denok bilduta. Lehena hitza hartzen Lapurdi 1609 elkarteko Mixel Mendiburu izan zen. Ohiko ongi etorrizko hitzen ondoren, omenaldiaren zergatien berri eman zuen:\nEgun on deneri, jende onak. Auxtin, lehen-lehenik, zorionak ! Ohorezko euskaltzain egin zaituzte, eta zoriondu nahi zaitugu. Badakigu ez zirela holako ekimen eta ekitaldien zale, ez dela zurekin bat, ez zaila ohore bila ibiltzen ziren horietakoa. Eta aipatu izan bazintugun ekitaldi hau eginen ginuela, hain segur ez zinuen onartuko. Erranen zinuen ez duzula merezi, gehiegi dela, zu baino lehenago bertze batzu bazitezkeela. Zertako galdu denbora, indarrak. Hoinbertze trakazu eta ez dakit oraino zer !\nBadakizu Auxtin, hau da gure egiteko manera, jendearen aitzinean adierazi nahi dugu gure poza, harrotasuna agertu nahi dugu harrokeririk gabe, nahiz eta gaurkoagatik zure apaltasunari itzal egin. Holakoak gira, eta ez dakigu bertzela egiten.\nAgian onartuko duzu gaurko gure ekitaldi xume hau, eta, zure bitartez, ohoratu nahi ginuke familia: zure lagun Angele, alaba Beronika eta seme Panpi, eta baita ere lagunak eta herritar guziak. Zure aipamenean, denak gira hartzedun, bai zu idazle bezala, baita gu ere irakurleak, lagunak, herritarrak, denak zoriontsu uzten gaituelako. Zure lana eta jendetasunari esker, denak gira baloratuak, eta guzien gainetik euskara eta poesia dira ohoratuak\nZure ibilbidea,gainez gain Auxtin, bertze batzuen idurikoa izan da : « Maitrise »eskolan sartu zintuzten, gero Uztaritzeko seminario ttikian. Nik han ezagutu zintudan. Baxoa Baionako lizeoan pasatu zinuen. Gero lanari lotu : komerzio lanetan ibili zinen, Baionako « foyer des jeunes travailleurs »en diruzain, eta Donibaneko ostatu batean gau-beilari, azken urteak zahar paga altxatu arte.\n40 urtetan hasi zinen zure baitarik, euskara lantzen, eta ibilbide luzea egin duzu : Senpereko berriketari izan zira irratian hoinbertze urtez, aste guziz, ttanko, 1980etik 2015 arte ; Maiatz aldizkarian idatzi duzu, Ttipi Ttapa, Herria eta nun ez ; Lapurdi 1609 elkartea sortzen parte hartu duzu, eta beti hor zira ; eta azkenik, baina ez inportantzia gutti duelako, Hatsa elkartea sortu duzu, eta buru belarri hor eman eta ematen ditutzu zure indar guziak. Euskal Herriko poetei ateak ideki dizkiezu eta boza eman, eta ainitz hurbildu dira proiektu hortara. Geroa ere segurtatu duzu, eskoletan eta ikastoletan poeta gazteak sustatuz, heiengana joan zira heieri ere ateak ideki eta hitza emanez. Hola, urte guziz, Hatsa liburuttoa argitaratu duzu, 20 urtez, huts egin gabe. Eta segurtatzeko dena ez dela hor bukatzen, Hatsa elkartea esku onetan uzten duzu.\nOngi merezitua duzu Auxtin ohorezko euskaltzain izendatua izana.\nDenak hemen harro gira, eta zurekin gozatu nahi dugu.\nLapurdi 1609 elkarteak.\nGero, elkarteko Pierre Bastres lehendakariak eta kide den Elixabet Anduezak, Eric Traonmilin olerkariak egin kantua abestu zuten Berzaitzen Koblakari kantuaren soinuaz. Auxtinentzat izena du. Horratx: Oi Senpereko semea, oinetik bururaino poeta,/ ametsen espazioan aske zabiltza eta,/ arima aztertzaile emankor zaude bai bilakatuta,/ denbora ez kontatuta./\nAuxtin zuri, Auxtin zuri, milesker gure hasteagatik,/ Auxtin zuri, Auxtin zuri, lehen olerkiagatik.// Oi izadi maitalea, biziki onddoetan aditu, /\nzure ibilaldietan, lorea duzu deitu./ Halaber etxeek ere, hain leun zaituzte bestelakotu:/ hainbat dituzu aipatu!/\nAuxtin zuri, Auxtin zuri, milesker gure hasteagatik,/ Auxtin zuri, Auxtin zuri, lehen olerkiagatik.// Argazkilari trebea, olerki oro iruditzeko,/ ta olerkari guztiei plazera egiteko,/ ai ikustea nekatzen duzu, gu guztien xarmatzeko,/ euskara ohoratzeko./ Auxtin zuri, Auxtin zuri, milesker gure hasteagatik,/ Auxtin zuri, Auxtin zuri, lehen olerkiagatik.// Irakasle asperrezin zaude olerkarientzat baina, / beste eremu askotan ere duzu dohaina./ Horregatik zaizu bai eskerdun, bai liluratu oraina,/ ohorezko euskaltzaina./ Auxtin zuri, Auxtin zuri, milesker gure hasteagatik,/ Auxtin zuri, Auxtin zuri, lehen olerkiagatik.\nOndoren, Maiatz-eko arduradun nagusi den Luzien Etxezaharreta idazle eta olerkariak Auxtin Zamoraren sentipenak ekarri zituen gogora olerki eder batez. Auxtin izena du: Auxtin, zutaz mintzatzeko/\naltxaliliaren hegaletan luma bustia hartu zenuen / hatsaren bustia tinta bezala hartuz / haurren begi mirailari so/ eta hainbeste ezin erranezko hitz hegaldatzeko gisan/ poesiaren bideak hartu zenituen / poesia biziaren lekuko eta sendagarri / 1609 auhenezko urte hori gogoan / jainkoak oro deitu zenituen Lapurdiko nexkatxa erreen arnasa ez galtzeko/ haien hautsak denen bihotzetan pausarazteko/ Senpereko udazken lanbroen artetik / hatsaren bustia hitzen bustira ereman duzu/ hitzak goxatuz/\nzuhaitzen ederra goretsiz/ biziaren iturriak betierera eremanez / zurekin/\nzeruko izar buztanak bezala olerkia/ uztarririk gabeko floka bat eginez/\nzure inguruan euskal munduko olerkia gidatuz/ euskal gau ilunetan poesiaren distirekin bazterrak argituz/ piztu duzun ortzadarrarekin jendea besoz beso jarriz/ zure lehen liburuko atarian salatu zenituen bide horiek zeniola:/\n“Irakurtuko ditutzun olerkiak / zeure eta neure ingurameneko/\nhatsekin eginak diren ate batzu dira/ ez du balio joka artzea ate horieri /\nbarnetik etsiak dira/ eta beren giltzak airez aire / denborak beretuak ditu/\nsentitu nahi banauzu / ate baten gibelean / beharko duzu/ zin eta minetan sartu/ bai eta zure ‘ezin errana’ / neurearenarekin lortu!” // Auxtin, milesker gu guzien bihotz eta gogoak / izar marra distiranta horiekin argitzea gatik / jarrai zure bidetik / izarren bidea arte / milesker eta zorionak!\nAuxtini… / Eta badakit, hitzak soberan daudela/ ekintzak behar ditugunean;/ eta bai, hitzak haizeak eramaten ditu gibelera / eta aitzina joan behar dugula dakidan arren,/ gaur bizi dugun hauxe sentitzen dugu\neta horrek egiten gaitu gizaki / horrek bereizten gaitu animaliengandik:/\ngaurkoa eta oraintxe bertan bizi duguna / ez da beste inoiz berriro ere modu berean errepikatuko. // Horregatik ez dut fede handirik ez iraganean ez etorkizunean,/ hori iradoki zenidan behinik behin, Auxtin.//\nAlferrik da atzoko maitale koldarrengatik eta gezurtiengatik / malko gazi-mikatzak isurtzea gaur, ez dutela ezertarako balio,/ ez bada olerki triste ederrak idazteko./ Alferrik dira malko horiek, baina zenbat alferreko gauza egiten ditugun egunero,/ zenbat alferreko gauza eder! // Izan ere, poesia unean uneko hats bakoitza biltzen saiatzen da / eta atzoko malkoek biharko lorea ernalduko dute agian,/ baina ezin gara “agian” horren zain egon,/ gaurkoa bizitu gabe, gaur arnastu gabe / eta hats bakoitzeko idatzi gabe.//\n“Zerbait” gerta dadin itxaroten dugu / baina gertatzen den gauza bakarra bizitza da, uneoro,/ lehen hatsetik azken hatsaraino./ Olerki aske hau ere idatzi eta esan ondorengo lehen segundoan / ez da deus ere izango, alferrik izanen dira hitzok ere bai,/ baina zenbat alferreko gauzez eginak gauden/ eta osatzen diren uneak/ guk hats hartu eta bota bakoitzeko.\nJauna miserere / De Lancre hiltzale / odol xurgatzale, / suaz hil hituen Lapurtar nexkatxak / hire arrazako euskaldun arrebak. // Bortiz eta ongi / burrego Rostegi / kiskalli hituen, zirela sorginak / gure arbasoen begi inozentak. // Ote duk geroztik / izan urrikirik / edo hire besta apoen artean / ote duk ? // Badakik hemen anartean / delarik elurra / hotz pausatzen dira / ufatu ditukan erretuen hautsak / estaliz lumattoz Lapurdiko lurrak. // Ez duk basajaunik / ez eta debrurik / agertzen nihundik mendien puntetan/ bainan arimen firfirak barrandan.//\nXiren aztaparrek / irintzen ditiztek / Kaupin Jauregiko harri pikatuak,/ hire sarraskien azken lekukoak.// Nexkatxen begiak / dituk erratuak / Donibane eta Senpere artean / oraino nigarrez harat hunatetan.// Gauaz bide hortan / bruma altxatzean / lasterka hasten duk emeki doana, / sentitzean erre larruen usaina.// Ez dituk ahuldu / ez dituk ixildu / ez naski sekulan ixilduko ere / nexken hil orroak. Jauna miserere.


Azken egunak, Margarita Nafarroakoaren 'Heptamerona' liburua euskaratzen laguntzeko - Iruñerria - euskalerriairratia.eus\nAzken egunak, Margarita Nafarroakoaren 'Heptamerona' liburua euskaratzen laguntzeko\nEuskalerria Irratia 2021-07-21 10:04\nBooktegi.eus-ek eta Nafar Ateneoak 1559ko liburua euskaratzeko diru bilketa dute martxan. Itsulapikoa atarian egin daitezke elkarpenak. Nafar Ateneoko Euskara Saileko arduradun Ines Castiella izan da Guardasola saioan.\nAngulemako Margarita erreginak Nafarroakoak 1559an idatzi zuen Heptamerona. Frantsesez idatzi zuen, eta gaur arte ez da inoiz euskarara itzuli. Liburua klasiko bat da, Nafarroakoa, eta gizarte osoarentzat berreskuratu nahi dutena: "Duen balioa mahai gainean jarri nahi dugu". Feminismo intelektuala egin zuen ipuin sorta honekin XVI. mendean.\n2020ko itxialdian sortu zen euskarara ekartzeko egitasmoa, eta liburuan, besteak beste, itxialdi batean kontaturiko narrazioak biltzen dira. Guztira 72 ipuin edo istoriok osatzen dute, eta zazpi ‘egunetan’ antolatuta daude. Datozen zazpi urteetan eginen dute horien itzulpena, atalez atal; baina itzulpenetik harago eraman nahi dute itzulpena: "Urtero itzulitako eguna jendaurrean irakurriko da, eta saiatuko gara ahalik eta lagun eta erakunde gehienek parte har dezaten irakurrialdian".


Georges Jacques Danton - Wikipedia, entziklopedia askea.\nGeorges Jacques Danton (1759ko urriaren 26a – 1794ko apirilaren 5a) Frantziako Iraultzako protagonista handienetakoa izan zen.\n24. President of the National Convention (en)\n1793ko uztailaren 25a - 1793ko abuztuaren 8a\n← Jean Bon Saint-André (en) - Marie-Jean Hérault de Séchelles (en) →\ndeputy to the National Convention (en)\n1792ko irailaren 6a - 1795eko urriaren 26a\nArcis-sur-Aube, 1759ko urriaren 26a\nParis, 1794ko apirilaren 5a (34 urte)\nAntoinette Gabrielle Danton (en)\nLouise Sébastienne Danton (en)\nabokatua, iraultzailea eta politikaria\nIraultzaile honek 1790an cordelierren kluba sortu zuen eta honen lehendakari bihurtu zen. 1792. urtean Konbentzio Nazionalean partaide aukeratu zuten eta arazo asko eduki zituen girondarrekin. Hurrengo urtean Salbazio Publikoan esku hartu zuen, baina azkenean orduan bere aliatua zen Robespierre atera zen erakunde beterazle horren agintaria. Ez zen izan Izualdiaren guztiz aldekoa eta Klementzia Komite bat proposatu zuen. Robespierrek bere interesentzat arriskutsua ikusi zuen eta gillotinara kondenatu zuen.\nErregearen Aholkularitzako legegizona izan zen 1785-1791 bitartean. Club des Cordeliers elkartea sortu zuen 1790. urtean, eta Justizia ministro hautatu zuten 1792an. Frantziako Iraultzaren aldekoa izaki, nazioko defentsaren antolatzaile nagusia izan zen. Prusiak Frantzia hartu zuenean Dantonek gobernuak hiriburua uztea eragotzi zuen, probintzietara abertzaletasunaren sua mantentzera ordezkariak bidali zituen, eta 3.000 pertsonatik gora atxilotu zituen Parisen. Konbentziorako diputatu hautatu zuten 1792. urtean. Urte bereko urritik aurrera girondarrek gogor eraso zioten iraileko sarraskian erantzukizun zuzena izan zuelakoan. Luis XVI.a erbesteratzearen aldekoa bazen ere, azken unean erregearen heriotzaren aldeko botoa eman zuen. Epaitegi Iraultzailea eta Osasun Publikoko Batzordea sortu zituen handik urtebetera (1793). Ez zituen matxinadak zapaldu, ez zen girondarrekin bat etorri eta inflazioak gora egin zuen aginpidean iraun zuen bitartean; hortaz, 1793ko urrian konbentzioak bere postutik kendu zuen. Saint Justen salaketa zela medio, 1793. urteko martxoaren bukaeran atxilotu, hurrengo hilabetean epaitu eta gillotinan hil zen Camile Desmoulins lagunarekin batera, urte bereko apirilaren bostean.\n(Frantsesez) Discours Civiques de Danton liburua Gutenberg proiektuan\nWikimedia Commonsen badira fitxategi gehiago, gai hau dutenak: Georges Jacques Danton


Euskal Herria Bildu - Otegi: “Sakonera handiko akordioak lortzeko baldintza nahikoak daude; nahi dugun etorkizuna erabakitzeko unea da”\nOtegi: “Sakonera handiko akordioak lortzeko baldintza nahikoak daude; nahi dugun etorkizuna erabakitzeko unea da”\nArnaldo Otegi EH Bilduko bozeramaileak igandean hautestontziak EH Bilduren boto-paperez betetzera deitu du: “EH Bildurena konpromisoaren, elkartasunaren eta askatasunaren botoa da. Konplexurik barik, arrazoiekin, argumentuekin, proiektuarekin, etorkizunera begirako bidea marraztu nahi duten guztiei elkarlanerako eskua luzatzen diegu”.\nDonostian egin du EH Bilduk hauteskunde kanpaina ixteko ekitaldi politikoa. Otegirekin batera izan dira hiru herrialdeetako zerrendaburuak –Maddalen Iriarte, Miren Larrion eta Jasone Agirre- eta ERCko Joan Tarda eta CUPeko David Fernandez. Otegik esan duenez, “sakonera handiko akordioak lortzeko baldintzak daude; horretarako beharrezkoak diren gehiengoak daude. Gehiengo politikoak, sozialak, sindikalak. Eta akordio horiek bultzatzeko konpromisoa berresten dugu EH Bildutik. Hemen eta orain posible da. Zein etorkizun eraikiko dugun erabakitzeko unea da; herri hau nora eraman nahi dugun erabakitzeko unea da”.\nZentzu horretan, herri akordioak lantzeko proposamena egin die EAJri eta Podemosi. “Pertsonen lan eskubideak eta eskubide sozialak errespetatuko dituen eredu produktiboa, ekonomikoa eta teknologikoa izango duen herri aurreratua eraikitzeko akordioak. Enplegu eta pentsio duinak bermatzeko akordioak; inposatzen dizkiguten murrizketei aurre egiteko akordioak; kalitatezko eta mailarik goreneko hezkuntza eta osasun sistema eta zerbitzu publikoak eraikitzeko akordioak”.\nMaddalen Iriartek esan du bere herria, Euskal Herria, “hemen bizi eta lanean ari garen gizon-emakume guztiok osatzen dugu. Guztiok”. Zentzu horretan, minduta azaldu da Podemoseko bozeramaileekin egindako adierazpenengatik. “Guk ez dugu euskaldun karnetik ematen, baina kendu ere ez”. Hala, gogora ekarri ditu Fortunato Agirre, Arturo Campiom, Iñaki Perurena Joseba Asiron edota Uxue Barlos “Euskal herritarrak dira, jakina, nafarrak direlako. Gure herri partekatua delako”.\nMiren Larrionek, bere aldetik, adierazi du igandean herri honek aukera izango duela azken bi legealdietan izan den “biribilgunetik ateratzeko”. Gaineratu duenez, “hori EH Bildu indartsu batek bakarrik ahalbidetu dezake. Etorkizun hori ez da etorriko, Urkullu jauna, PSE eta PPren eskutik. Ez da etorriko, Urkullu jauna, herri honen izaera bera ukatzen dutenen eskutik. Hori da Urkulluk nahi duen tripartitoa, PSE eta PPrekin. PNVko zuzendaritzak iraganari begiratzen dio, baina herri honek etorkizuna, etorkizun duina, exijitzen du”.\nAmaitzeko, Jasone Agirrek esan du igandean milaka herritarrek egingo duten “kenu txikiarekin”, EH Bilduren boto-papera hautestontzietan sartzea, “beste urrats bat emango dugu, historia egiten jarraitzeko”.


2012-2013ko ikastaro eta ekintzetarako epearen irekiera Polikiroldegi eta Kultur-Etxean - Aiaraldea.eus\n2012-2013ko ikastaro eta ekintzetarako epearen irekiera Polikiroldegi eta Kultur-Etxean\nAndoni Larrea Uribarri 2012-09-19 09:32 Kultura Orozko\nOrozkoko Kultur Etxeak 2012-2013 ikasturterako inskripzio epea zabaldu egin du. Bertan, ondorengo ikastaroak eskaini egingo dira: Dantza Modernoa, Gimnasia, Ioga, Pilateak, Pintura, Bolilloak, Trikitrixa eta Panderoa, Euskal Dantzak eta Euskara.\n2012-2013ko ikastaro eta ekintzetarako epearen irekiera Polikiroldegi eta Kultur-Etxean:\nIzen ematea, irailaren 21erarte egin daiteke Induman ondorengo egunetan: astelehen eta asteazkenetan, 16:00etatik 20:00etara, eta ostiraletan 9:00etatik 14:00etara. Baita ere helbide elektroniko honen bitartez: infoinduma@yahoo.es, zein hurrengo telefonoaren bitartez: 9463399 45. Helbide hauek ere informazioa eskatzeko erabili daitezke.\nIgeriketa ikastaroak polikiroldegian.\nPolikiroldegiak bestalde, gimnasiaz gain, igeriketa ikastaroak eskaini egingo ditu haur zein helduentzako, beraien dinamika eta egutegia ezberdina izango delarik.\nIkastaro hauen partaide kopurua mugatuta dago, eta izen ematea irailaren 21erarte egin daiteke haurren ikastaroaren kasuan, eta irailaren 28an gainerako ikastaroen kasuan. Matrikula Udal Polikiroldegiaren telefonearen bitartez egin daiteke: 946339616.


Berriak - Snapped Filament\nSnapping inprimaketaren hasieran edo erdialdean gerta daiteke.Inprimatzeko geldialdiak eragingo ditu, inprimatze erdian ezer inprimatu edo beste arazo batzuk eragingo ditu.\n∙ Filament zaharra edo merkea\n∙ Estrusioaren Tentsioa\n∙ Tobera trabatuta\nArazoak konpontzeko aholkuak\nFilament zaharra edo merkea\nOro har, harizpiek denbora luzez irauten dute.Hala ere, egoera okerrean mantentzen badira, adibidez, eguzki-argia zuzenean, hauskorra izan daiteke.Harizpi merkeek garbitasun txikiagoa dute edo material birziklatuz eginak, errazago ateratzeko.Beste arazo bat harizpiaren diametroaren inkoherentzia da.\nHarizpia apurtuta dagoela ikusi ondoren, pita berotu eta harizpia kendu behar duzu, berriro elikatu ahal izateko.Elikadura-hodia ere kendu beharko duzu harizpia hodiaren barruan apurtzen bada.\nPROBATU BESTE FILAMENTO BAT\nApurketa berriro gertatzen bada, erabili beste harizpi bat hautsitako harizpi hori baztertu beharrekoa zaharregia edo merkea den egiaztatzeko.\nOro har, estrusorean harizpiak elikatzeko presioa ematen duen tenkagailu bat dago.Tentsorea estuegia bada, harizpiren bat presioaren azpian hautsi daiteke.Harizpi berria hausten bada, tenkagailuaren presioa egiaztatu behar da.\nEGOKITU EXTRUDERAREN TENTSIOA\nAskatu tenkagailua pixka bat eta ziurtatu harizpiaren irristatzerik ez dagoela elikadura bitartean.\nTobera trabatuta harizpiak hautsi daitezke, batez ere harizpi zaharrak edo merkeak, hauskorra dena.Egiaztatu pita trabatuta dagoen eta garbitu ondo.\nJoanTobera trabatutaatalean arazo hau konpontzeko xehetasun gehiago lortzeko.\nTENPERATURA ETA EMARIAK EGIAZTATU\nEgiaztatu pita berotzen ari bada eta tenperatura egokian.Egiaztatu ere harizpiaren emaria % 100ean dagoela eta ez handiagoa.\nArgitalpenaren ordua: 2020-12-17\n© Copyright 2022: Eskubide guztiak erreserbatuta.Shenzhen TronHoo Intelligent Technology Co. Ltd. Featured Products Sitemap Uk 3d Printer Filament PLA filament Cylinder Laser Engraving Machine Filamente Pla Aquarium Safe 3d Printer Filament Pla Filament 1.75 Mm All Products>


Irekia Eusko Jaurlaritza - Gobierno Vasco :: Erakundeen arteko protokolo batek lagunduko du haurren babesgabetasun kasuak hobeto atzematen osasun arloan\nErakundeen arteko protokolo batek lagunduko…\nDonostia, 2014ko azaroaren 12a.– Erakundeen arteko protokolo berri batek lagunduko du haurren babesgabetasun kasuak osasun arloan hobeto atzematen eta euskal osasun zerbitzuko langileak eta Gipuzkoako Foru Aldundiko gizarte zerbitzuak koordinatzen. Osakidetzako Zuzendaritza Nagusiak, Euskop Jaurlaritzaren Osasun Sailak eta Gipuzkoako Foru Aldundiko Gizarte Politikako Departamentuak protokoloa sinatu dute, eta azpimarratu dute “erakundeen arteko lankidetza funtsezkoa dela haurren eskubideen babesteko”.\nOsakidetzako zuzendari nagusi Jon Etxeberriak, Gizarte Politikako diputatu Ander Rodriguezek eta Haurren Babeseko eta Gizarteratzeko zuzendari nagusi Euken Barreñak aurkeztu dute, gaur, protokolo hau, zeinaren helburu nagusia den osasun zerbitzuetako langileen eta gizarte zerbitzuetako langileen arteko lankidetza sistematizatzea, tratu txarren susmoen aurrean edo familiek arretarik gabe utzitako haurren kasuetan esku hartu behar dutenean. Protokolo oso bat da, berariazko egokitzapenez osatua hainbat ataletan: lehen mailako arreta; pediatriako larrialdiak eta ospitaleratzeak; neonatologia, ama berriak eta erditzeak; larrialdiak eta osasun mentalaren sarea.\nOsasun arloko profesionalak etengabeko harremanean daude adingabeekin eta, horregatik, funtsezkoak dira haurren babesgabetasun egoerak atzemateko. Osakidetza da, hain zuzen, udaletako gizarte zerbitzuek eta Foru Aldundiko gizarte zerbitzuek jasotzen dituzten jakinarazpen askoren iturria; izan ere, osasun arloko langileek harreman zuzena dute haurrekin haien hazkundeko etapetan zehar, eta haurrak egoera zail bat bizi duela edo laguntza behar duela antzeman dezakete. Horregatik, egokitzat jo da lehendik datorren osasun zerbitzuen eta gizarte zerbitzuen arteko lankidetza arautu eta sistematizatzea.\nZer egoeratan arautu den osasun arloko profesionalen eta haurren babeserako zerbitzuen arteko koordinazioa:\na) osasun arloko profesionalek tratu txarren susmoa dutenean edo zaintzan utzikeria antzeman dutenean;\nb) ) ama batek osasun-zerbitzuan adierazten duenean haurdun dagoela (edo umea izan duela) eta semea edo alaba adopzioan eman nahi duela;\nc) gizarte-zerbitzuek, kasu horietako batean, informazio garrantzitsua eskatzeko esku hartzen dutenean;\nd) egoera larrietan, banantzeko legezko neurria gauzatu behar denean, adingabea ospitaleratuta dagoela; eta\ne) gizarte zerbitzuek sail arteko ekintza mediko garrantzitsuren bat eskatzen dutenean, kasu baten diagnosia egiteko.\nDokumentuan adierazten da egoera horietan profesionalak norengana, eta nola, jo behar duen informazioa trukatzeko, eta zer epetan jo behar duen.\n2014ean Foru Aldundiak hartutako adingabeak\n- Jakinarazpenak: 2014ean, Foru Aldundiak 313 jakinarazpen jaso ditu haurren babes-gabeziaren inguruan.\n- Babesteko legezko neurriak: urtean zehar 195 babes neurri hartu dira. Gaur egun, 627 daude indarrean. Haur horietatik, 333 familia harreran daude; eta 297, egoitza harreran.\n- Familian bertan egindako esku hartzeak: 705 adigabe izan dira gizarte eta hezkuntza esku-hartzeko programetan edo esku-hartze terapeutikoko programetan hartuak. Programa horiek adingabea familiatik atera gabe egiten dira.\nUrtetik urtera gora doa jakinarazpen kopurua, eta horrek behartzen gaitu arreta baliabideak handitzera. Gure ustez, igoera horren arrazoia haurren babes-gabezia egoerak detektatzeko gaitasun handiagoa da.\nAntzeko beste protokolo batzuk\nForu Aldundiak eta Eusko Jaurlaritzako Hezkuntza sailak antzeko protokolo bat dute ikastetxeetan gertatzen diren haurren babes-gabeziak detektatzeko eta irakasleen eta foru eta udal gizarte zerbitzuen arteko koordinazioa hobetzeko, haurren babesari dagokionez.\nAnder Rodriguez, Gizarte Politikako diputatua; Euken Barreña, Haurren Babeseko eta Gizarteratzeko zuzendari nagusia


Atal honetan orain arte Oarsoaldea Garapen Agentzian burutu diren webinarrak ikusteko aukera izango duzu:\nAzken urtean, bizkortu egin da lan-munduaren digitalizazioa eta lantokitik kanpo telelana egiteko beharra, kanpoaldearekin konektatuz sarearen bidez (telelana, hornitzaileekin eta bezeroekin harreman birtuala...). Zibersegurtasunaren erronkari aurre egitea une honetan lehentasun bat da.\nPRODUKTU ETA ZERBITZU KULTURALAK\nPertsonek ohiturak, itxaropenak, kultura-edukien kontsumoan duten portaera aldatu dute, eta, beraz, sektore horretako eragileek sareko funtzionamendura ere egokitu behar dute. Helburua kultura-sektoreko enpresek teknologiaren erabileraren bidez zer merkaturatze-bide azter ditzaketen hausnartzea da.\nSaioaren helburua, joerak ezagutzea, ezagutzak partekatzea eta elikadura-katean zehar alergenoak hautemateko protokoloak ezagutzea da.\nLeyend Velilla-k eta Beñat Muñoz-ek turismo estrategiez eta gure posizionamendua turismo errealitate berrira nola egokitu dezakegun erakutsiko digute.\nEkonomia zirkularra zer den eta enpresa batek nola landu dezakeen ezagutzea, eta, bestetik, CircularTRANS plataforma digitala eta plataforma horrek enpresei ekar diezazkiekeen onurak ezagutzea.\nErich Eichstetter, LABe Digitalaren Gastronomy Lab arduradunak (Basque Culinary Center), elikagaien industrian sartzen ari diren teknologia berriak aztertzen ditu.\nOarsoaldearen topaketa berria, kultura- eta sormen-enpresei zuzendua. Innobasqueren RIS3 Euskadi jardunaldien barruan antolatua.\nEKONOMIA ETA ENPRESA EREDU BERRIAK\nCovid-19aren ondorioz, pertsonak enpresaren eta ekonomiaren erdigunean jartzeak inoiz baino zentzu handiagoa hartzen du. Enpresa eredu horiek garrantzi berezia hartzen dute gizartearen onurarako lan egiten duen enpresa sare bat sortzen laguntzen dutelako.\nProduktU ETA zerbitzu berriak merkaturatzeko LEHIAKORTASUN GAKOAK\nNola ezagutu zure kontsumitzaileak benetan zer nahi duen pandemia garai honetan? Produktu berrien merkaturatze arrakastatsuaren oinarriak ulertzen jakiteko aurkezpena.\nNola lagun diezaiekegu nekazaritzako elikagaien balio-kateko enpresei lehiakorragoak izaten, berrasmatzen, testuinguru aldakorretan eta ziurgabetasunean berritzen? Webinar honek gai hauek guztiak aztertuko ditu.\nElikagaien industriarentzako etorkizun iraunkorra\nElikagaien industrian ekonomia zirkularra aplikatzea aukera bat izan daiteke elikagai-enpresentzat. Ezagutu zer den.\nLAIATEK landa-inguruneko eta natura-inguruneko ingeniaritza eta aholkularitzatik, elikagaien segurtasuna eta kalitatea bermatzeko, baita koronabirusaren transmisioa ere prebenitzeko zenbait gomendio eman dizkigute.\nHorrelakoak izango dira covid-Aren ondorengo kontsumitzaileak\nJoerak & ideiak elikaduraren balio-kate berri baterako. Webinar honek izurritearen ondorioz sorturtako efektu, erronka zein aukerei erreparatuko die.\nKultura eta sormenA, garai nahasietan elkarlanean\nKultura eta sormen arloko esperientzia inspiratzaileak ezagutzeko eta sektoreko pertsonen eta profesionalen arteko harremanak sendotzeko aukera izan dugu webinar honetan.\nTURISMOA, NOLA EGOKITU\nRaúl Garciak (Aprende de Turismo) aholku eta estrategia ezberdinak aholkatzen dizkigu turismoan dihardutenek izurriteak eragindako normaltasun berrira ahalik eta ondoen egokitzeko.\nZure negozioaren erakuslehiorik onena izenburupean, webinar honetan marketin digitalaren inguruko masterclass bat aurkituko duzu, Sharpa Marketin-en eskutik.\nMikel Ubarretxenak (Gipuzkoako Ostalaritza Elkartea) ostalaritza sektorea aztertzen du izurriteak sektorean eragindako krisialdia dela eta.\nSaltokietarako kudeaketa-estrategiak izurrite garaian, Vicky Olaizolaren eskutik (Luxottica Iberia).\nOARSOALDEKO MERKATARI, OSTALARI ETA ZERBITZUENTZAT COACHING SAIOA\nMonika Tubiaren eskutik (Sezzen).\nLaguntzak Oarsoaldeako merkatari, ostalari eta zerbitzuentzat\nLan mahai irekia: Gogoeta eta kontrastea.


Bosgarrena, «bereziena» | Kirola | Berria\n2019ko abenduak 12\nEzin hobeto jokatu eta buruz buruko bosgarren txapela lortuta, zoriontsu da iberoarra, sufrikarioak gozamena ekarri baitio. Merezi duen gisan ospatuta, atseden hartuko du hiru astez.\nJon Eskudero -\n2014ko uztailak 1\nBiharamun gozoa izan zuen atzo Juan Martinez de Irujok. «Bizitzan izan dudan biharamunik gozoena, akaso». Bezperan parranda egin eta lo gutxi eginda esnatu arren «zoriontsu» baitzegoen iberoarra. Ez da gutxiagorako, «buruz buruko txapela ez da-eta egunero irabazten». Horregatik, egoerak eskatzen zuen neurriko ospakizunetan murgildurik ibili zen finalaren ondoren. Julen Retegiri 22-9 irabazi, dutxa eder bat hartu, Iruñera joan eta, ohi legez, sagardotegi batean afaldu zuen txapeldunak. «Txuleta batzuk nik erre nituen, gainera». Luze joan zitzaion gaua, baina, dudarik gabe, merezitako parranda egin ahal izan zuen.\nAfarian kantuaz, musikaz, txisteez eta bestelakoez gozatu ondoren, etxera ordu txikietan erretiratu zen, baina goizeko hamaiketarako zabal-zabalik zituen begiak. «Ez nuen ohera sartu ere egin nahi. Halako momentuetan esna egon nahi izaten da une oro, bizitzen ari zarena gehiago gozatzeko». Ohean denbora gutxi igaro arren, luze egin zitzaion. «Kalera atera nahi nuen». Hori bai, ez zuen emandako hitza bete. «Egia da. Finala bukatzean esan nuen txapela jantzita egingo nuela lo, baina ez nuen hala egin. Halere, begiak irekitzean txapela izan zen ikusitako lehen gauza, eta finaleko momentuak etorri zaizkit burura».\nEgiari zor, ongi sufritutako txapela jantzi zuen Irujok. Ezker eskuko minaren ondorioz, txapelketari uko egiteko zorian egon zen orain bi hilabete, eta txapeldun izan da; «ez nuen espero», adierazi du. «Sufritu dudan guztiagatik, hauxe izan da profesionaletako txapelik bereziena. Lehenengoak baino ilusio handiagoa egin dit». Finalean aparteko arazorik gabe menderatu zuen Retegi Bi, batez ere eskuin kolpeari esker. «Ezkerrean mina nuelako, eskuinez joko serioagoa egin dut partida guztietan, eta ongi atera zait. Oso fresko heldu naiz bukaerara, baina ez dut uste jokoa jendeak esaten duen adina kanbiatu dudanik».\nJokoa ez du aldatu, eta berak ere debutatu zuenean bezala jarraitzen du. «Beti izan naiz kastakoa, eta sufritzen dakien mutila». 2004an ere aurtengo egoeraren antzekoa izan zuen. «Jokin Etxanizek eta aitak esaten zidaten buruz buruko txapelketan ez parte hartzeko, handi samar geratuko zitzaidalako-edo. Nik ez nien kasurik egin, eta txapeldun izan nintzen gero». Aurten ere askok esan diote atseden hartzeko, baina alferrik izan da. «Familian horixe aholkatzen zidaten, ez zela ezer gertatzen urtebetean parte ez hartuta. Eta begira, jada binakako eta buruz buruko txapelak jantzi ditut». Orain beste helburu bat du. «Eskuak sendatu eta lau t'erdikoaren bila joango naiz».\nHain zuzen ere, bosgarren txapela izan du iberoarrak buruz burukoari dagokionez. Hala, izen handien artean ageri da jada Irujorena. Julian Retegik 11 ditu irabaziak, Retegi I.ak eta Azkaratek seina, eta bostekin Irujo bakarrik dago. Atzetik ditu, laurekin, Atano III.a, Beloki eta Olaizola II.a. «Nik datu horiei ez diet begiratzen. Nahiago dut erretiratzen naizenean aztertu lortutako zenbakiak, baina egia esan behar badut, harro nago lortutakoaz, eta txapel gehiago irabazi gabe ere pozik gera naiteke».\nHarro dago irabazitakoaz, eta harro dago familiaz ere. «June nire alaba gazteenari eskaintzen diot txapela. Oraindik ere gauza gutxirekin ohartzen da, baina niri asko laguntzen dit». Txapeldunak aitortu duenez, momentu gogorrak izan ditu lesioen ondorioz, eta jende askok lagundu dio. «Dena zor diet nire ingurukoei. Haiengatik ez balitz, ez nintzateke hainbeste txapelaren jabe izango». Txapelketa guztiak kontuan hartuta, hamabi ditu. «Asko dira, baina familiari gehiago eskainiko nizkioke gustura».\nHorretarako, bada, lesioak gainditu eta pilotan beldur gabe jokatu nahi du. Hori lortu nahian, hiru asteko atsedena hartuko du. «Denbora asko daramat arrastaka, eta gelditzeko momentua iritsi da. Enpresari aspaldi esan nion ezin nuela gehiago, eta hiru aste eman dizkidate». Ordea, ezin izango du lasai ederrean etzanda egon. «Eskua ez da sendatzen alferkerian egonda. Masaje emaileari bisita batzuk egitea tokatuko zait». Uztailaren 23an itzuliko da kantxetara iberoarra, Errenterian (Gipuzkoa). Hortaz, sanferminetako feria harmailetatik ikusi beharko du. «Pena handia ematen dit, eta inbidia ere sentituko dut. Gainera, iaz lau t'erdikoa zein binakakoa irabazi nituen». Buruz buruko txapelak pena horiek arintzen lagunduko dio.\nHertzainak: abestien sorbururainoko bidaia\nAmetsik garaienak eskalatzera\n«Gustuko dudana ogibide bihurtu dut»


Ogasunek zergapekoei atzeratzea utzi dieten zorrak %20 gehitu dira | Berria.eus\nOgasunek zergapekoei atzeratzea utzi dieten zorrak %20 gehitu dira\nIazko urtearen amaieran, 550 milioi euro kobratu gabe zituzten foru aldundiek, zerga aurreikuspenean izandako zuloaren erdia Udalek 310 milioi zor dizkiete diputazioei, eta egoera larria dela ohartarazi du Eudel\nGaritano, De Andres eta Bilbao diputatu nagusiak, Agirre Ekonomia sailburuarekin, atzo. MARISOL RAMIREZ / ARGAZKI PRESS\n2012-02-15 / Ivan Santamaria 0\nOrdainketak garaiz egiteko arazoak alor guztiak ari dira estutzen. Foru ogasunek zergapekoei onartu dizkieten atzerapenak %20 gehitu ziren iaz, hots, 2011. urtea amaitu zenean 550 milioi kobratu gabe zituzten aldundiek. Kopuru adierazgarria da, iaz zerga bilketak espero zenarekin izan zuen aldea mila milioi eurokoa izan zela kontuan hartuta.Zor fiskalak atzeratzeko aukera geroz eta gehiago baliatu dute enpresek eta familiek. 2009. urtean 350 milioi euro ziren, 2010. urtean 460, eta 2011. urtean 550 milioi eurora iritsi dira. Atzerapena ez da doakoa, azken finean kreditu fiskala delako, eta interesei aurre egin behar die zergapekoak.Atzerapenei buruzko datua Carlos Agirre Eusko Jaurlaritzako Ekonomia eta Ogasun sailburuak jakinarazi zuen, Finantzen Euskal Kontseiluak atzo egindako bileraren ondoren. Administrazio publikoen likidezia egoerari buruzko polemikaren erdian egin zen bilera, EAJko presidente Iñigo Urkulluk Patxi Lopezen gobernua «porrot egitear» dagoela ziurtatu eta gero.Jaurlaritzaren finantza egoera ona dela adierazteko agerraldia egin zuen Agirrek joan den astean. Besteak beste, foru aldundiei urtean egin beharreko lehen ordainketa atzeratu izana aipatu zuen horren froga modura. Joana Madrigal PSEko legebiltzarkideak egindako galdera bati erantzunez, joan den urtean aldundiei 3.753 milioi euro behar baino beranduago ordaintzen utzi ziela jakinarazi zuen gobernuak. Azken hiru urteetan 10.771 milioi euro izan dira, kopuru guztiak batuta. Lopezen gobernuak ez dituela foru aldundien altxortegiak estutu nahi erakutsi nahi izan du gobernuak datu horiekin.Buruhauste ekonomikoen hirugarren atala udalerriei dagokie. Eudel elkarteko presidentea, Ibone Bengoetxea, entzule gisa joan zen kontseilura, eta udalen egoera larriaz ohartarazi zuen. 2009-2011 urteen artean udalerriek aldundiekin pilatu duten zorra 310 milioi eurora iritsi da. Gutxi gora behera, urtero finantzazio foru funtsetatik jasotzen duten diruaren laurdena da.Aurreikuspenari eutsi diote2011 urteko zerga bilketaren aurreikuspenek bitan egin zutela kale egiaztatu zuen kontseiluak. Guztira, 11.480 milioi bildu zituzten ogasunek, iazko aurrekontuak egiteko kalkulatu zena baino mila milioi gutxiago. Joan den urrian egindako aurreikuspen gaurkotua ere ez zuten bete: 210 milioi gutxiago izan dira.Kalkulua egiterakoan ez zutela zuhurtziarik izan onartu zuen sailburuak, baina orduan inork ezin zuela ekonomiaren gainbehera espero uste du. «Nazioarteko erakundeek krisiaren irteera iragartzen ari ziren, indartsua gainera». Ekonomiak okerrera egin izana arrazoi nagusitzat jo zuen Agirre sailburuak, baina Rover kasua eta Kupoaren kitapenari buruz Espainiako ogasunarekin dauden desadostasunak alde batera utzita, bilketa 12.000 milioi ingurura iritsiko zela azpimarratu zuen.Aurtengo aurrekontuak egiteko 12.116 milioi euro bilduko zirela adostu zuten Jaurlaritzak eta aldundiek. Ekonomiaren hazkunde eskasagoa izatea posible dela onartu zuen zeharka Agirrek, baina egindako aurreikuspenari eutsi diote, aldundiek onartu zituzten zerga igoeren ekarpenari esker. Balizko bilketaren jaitsiera zerga igoerak berdinduko duela uste du gobernuak.Arabako ahaldun nagusiak, Javier De Andresek, iazko egoera ez errepikatzea espero du, moldaketak beranduegi egitea «oso mingarria» izan zelako. Jose Luis Bilbao Bizkaiko ahaldunak, berriz, ohar bakarra utzi zion lehendakariari. «Hauek dira bozeramaile ofizial batzuk orain dela gutxi faltsuak zirela zioten datuak».


2019-05-21 martes, V semana de pascua<?</div>\nIzan zaitez ausarta, Misinoa zain dozu\nAurtengo goiburua, “IZAN ZAITEZ AUSARTA, MISINOA ZAIN DOZU”, misinorako deia da danontzat. Geure egiten dogu Frantzisko aita santuaren proposamena: aparteko misiolari hilebetea bizi, misio ad gentes dalakoaren inguruan otoitz egiteko eta hausnartzeko aparteko aldia bizi… Fedearen alderdi unibersala eta kristau maitasuna behartsuenakaz bizitzeko bere konbitea onartuz, misinoen jardunladi hau Eleiza osoagaz bat eginda ospatuko dogu. Aita Santuaren ardurapeko Misiolari Egintzen bitartez, misiolarien eta misinoen beharrizanei aurre egiteko uholde anaikor eta solidarioa eragin gura dogu, bide batez gure Eleizaren misiolari sena sendotuz eta suspertuz.\nDei egiten deutsegu alkarte guztiei DOMUND eguna dala-eta antolatu\ndiran misiolari lankidetzarako jardueretan. SCAM (Misiolari Sustapenerako Baterako Zerbitzua) deitutako taldeko misiolarien lankidetza nabarmendu gurako neuke. Eurak ikastetxe eta ikastoletara joango dira lekukotasuna emotera. Azken batean, Ebanjelioaren indar eraldatzailearen lekukotasuna emoten daben esperientzia esanguratsuak dira. Euren misiolari testigantza entzun gura daben parrokiek jo daiela ordezkaritzara.\nDOMUND egun ona izan! Aprobetxatu daigun misiolari egun eta hilebetea hausnarketa egiteko eta gure talde eta alkarteetan, geure segurtasun eta mugak gainditu eta beste kultura eta errealidade batzuetara zabaltzeko nahia bizteko eta ekin deiogun bideari, Jesusen Barri Ona danengana eroateko.\nEskerrik asko kanpainan laguntzen dozuen guztio!\nFelicitas Martin Fernández.\nDomun 2017 aurkezpena (pdf)\nDomund 2017 aurkezpena (power-point)


Guri Buruz - Gazteok\nGAZTEOK MANAGEMENT KULTUR LANAK 1998an jaio zen, antolaketa kulturalaren arloan zerbitzu osoko bat eskainiko zuen espresa bat sortzeko eta finkatzeko helburuarekin. Denetariko jai-giroko ekitaldi kultural eta ludikoak antolatzen eta kudeatzen ditugu, eta poztasun handiena eman nahi diegu bezeroei zein ikusleei.\nAldi berean, GAZTEOK MANAGEMENT enpresan lana erraztu nahi diegu musikariei. Gure arloan ezinbestekoak diren sustapena eta kudeaketa eskaintzen ditugu, musikarien kezka bakarra alderdi artistikoa izan dadin.\nHorretarako, bi gauza lortu ditugu denboran zehar: alde batetik, euren lana oso ondo egiten dakiten langile eta teknikarien talde ezin hobea sortzea eta, bestetik, geure azpiegiturak sendoak izatea, webgunean ikusiko duzuenez.\nHorrez gain, gure zerbitzuak eta denetariko ekitaldietan artistei eskaintzen dugun bermea sendotu nahi genuen eta, horretarako, NEUTROSON sortu genuen 2002an. Merkatuak eskaintzen digun kalitaterik onenaz baliatu gara hasieratik gure eskaintza egunak pasa ahala hobetzeko. Egin ditugun lan nabarmen batzuk aurkituko dituzue hemen:\nLos Secretos (Bilbo, 2015)\nMago de Oz (2016)\nLegend (Donostia, 2017)\nLos Secretos (Muskiz, 2015)\nMojinos Escocios (2016)\nMago de Oz (2017)\nGatillazo (San Migel, Basauri, 2015)\nLa Guardia (2017)\nSA (Galdakao, 2017)\nKen zazpi (2016)\nLos Sabandeños (Zornotza, 2015)\nEl Consorcio (2016)\nOrquesta Mondragón (2017)\nEuskararen nazioarteko eguna (Galdakao, 2015)\nEuskal liburu eta disko azoka (2015, 2016, 2017)\nDurangoko liburu eta disko azokako areto nagusia (2016)


II Premios diariovasco.com 07 Sariak\n'Enpresa web orri onena' Sari hau bezeroekiko eta hornitzaileekiko bere harremanak hobetzeko, marketing eta komunikazioa egiteko, merkataritza erakartzea hobetzeko eta abarrerako interneteko gunearen erabilera eraginkorra egiten duten edozein tamainatako enpresei zuzenduta dago.\n'Instituzio web onena' Hiritarrekin beren harremanak hobetzeko, udal bizitza irisgarriago egiteko, administrazio izapideak on-line egitea sustatzeko, parte hartzea sustatzeko eta abarrerako Internet erabiltzen duen edozein erakundek lortu ahal izango du sari hau.\n'2.0 web orri onena' 2.0 web delakoaren edozein modalitatearen bidez (foroak, blogak, gizarte sareak, eta abar.) internautekin elkarrekintzari etekina ateratzen dioten web guneei zuzenduta dago sari hau.\n'Pertsona/Elkarte web orri onena' Era eraginkor edo/eta originalean intereseko komunitate bati (txikia edo handia) edukiak edo zerbitzuak eskaintzeko bere web gunea erabiltzen duen edozein pertsona edo elkartek izango du aukera sari hau lortzeko.\n'Web publizitate kanpaina onena' Bere originaltasunarengatik, sormenarengatik eta bitartekoaren ezaugarrien aprobetxamenduarengatik azpimarragarria izan eta 2007. urtean Diariovasco.com-en publizitate kanpainak egin dituzten agentzia eta iragarleei zuzenduta dago sari hau.\nHalaber, 'Publikoaren saria' izeneko sari bezeria ezarriko da. Saria Diariovasco.com-eko irakurleen bozketen bidez erabakiko da.


(«Azkoiti» orritik birbideratua)\nAzkoitia Gipuzkoako hirigune garrantzitsua izan da mendeetan zehar, baina XX. mendeko industrializazioak ez zion ekarri, beste herri batzuei bezala, biztanleen hazkunde nabarmenik. 1950etik 1980ra zerbait hazi zen populazioa, baina 1980eko hamarkadan mendearen amaierara arte iraun zuen beherakada bat hasi zen. XXI. mendearen lehen hamarkadan biztanle kopurua berriro hazi zen.\nOrriaren azken aldaketa: 4 azaroa 2021, 12:35.


Mercredi 20 janvier 2021 à 12:08 - Mis à jour le mercredi 20 janvier 2021 à 12:44\nTxirrind'Ola elkartean, bigarren eskuko bizikletak saltzen dituzte, prezio ttipietan - Txirrind'Ola\nTxirrind'Ola elkarteak hiru ardatz nagusi ditu :\natelier parte hartzaileak animatzea, kideek ikas dezaten bizikleta konpontzen eta entretenitzen\nbigarren eskuko bizikletak eta piezak berreskuratzea, berziklatzea, eta prezio ttipietan saltzea\nbizikletaren erabilpena usutatzea eta garatzea\nTxirrind'Olak bizikleta ongi gidatzeko atelierrak proposatzen ditu, bizikleta ibilaldiak antolatzen ditu, bizikletak "tatuatzeko" (zenbaki bat zizelkatzen) egunak fibkatzen ditu, haurrendako bizikleta trukaketa ere eskaintzen du.\nTxirrind'Olak parte hartzen du "Coup de Pouce Vélo" dispositiboan : horri esker, jendeek 50 euroko laguntza ukan dezakete, bizikleta bat eskuratzeko, konpontzeko, edo bizikleta eskolan ibiltzeko. Dispositibo hori Martxoaren 31a arte zabalik da : orain arte, 1000 bizikletentzat dispositiboa aplikatua izan da Txirrind'Olan.\nTxirrind'Ola Baionan da, 56 Marines etorbidean.\nMartxoaren 8a : Itxaro Borda, euskal idazle poeta\nItxaro Bordak gaztetik idazten du, euskaraz : "Abaro" poema bilduma berria argitaratu du, Balea Zuria argitaletxean\n2 uda lan postu Ezpeletako biperraren interpretazio zentroan\n2017tik urtero langileak xekatzen dituzte udarako\nPeio Lambert, baionako oihana ikastola. Antolatzen dute kuskus salmenta hilabetean osoan\nPandemiagatik, poloko eta oihanako ikastolak, salmentak antolatzen dituzte\nGaraziko Bihotzeko ostatua aipatzen dugu Marie Helène Erramouspé-rekin\nArrats huntan "les enfoirés"ren kontzertua dela, eta asteburu huntako bilketa anulatua izan gatik departamendu osoan. Elkartearen berri hartzen dugu.\nBLE eta laborari arteko solasaldia\nMartxoaren 13an iraganen da laborarien arteko solasaldia Lekornen\nIkastolen ate idekiak martxoaren 6an\n2021ko martxoaren 6ean iraganen dira Euskal Herriko ikastola guzien ate idekiak


EHGAM-DOK EUSKARAZ: June 2008\nAurten Lesbiana Feministen taldeari errekonozimendua egin diote, gay, lesbiana eta transexualen eskubideen aldeko borrokan aitzindariak izateagatik. «Heterosexismoa guretzako piramide itxurako egitura sexual bat da eta bertan heterosexualek dute nagusitasuna. Ezkontza monogamoak, familia nuklearra... Kanpoan geratzen dira beste sexualitate gutxituak, homosexualak, lesbianak, transexualak, sadomasokismoa... Guk aldaketa eskatzen dugu eta hezkuntzatik abiatu behar gara», adierazi zuen Mikel Martin EHGAMeko kideak.\n'Lesbianak ikusgai eta askotarikoak'\nOlga Alarcon Gehituko presidenteak ere taldearen aldarrikapenak plazaratu zituen: «Berdintasun legala lortu genuen duela bi urte eta izugarrizko aurrerapena izan zen. Halere, aurrera egin nahi dugu, oraindik asko falta delako. Mota askotakoak garela eta ikusgai izan nahi dugula adierazi nahi diogu gizarteari. Emakumearen berdintasuna, hezkuntza...». Hamaika arlotan eragin behar dutela gaineratu zuen Alarconek. «Herri txikietan, hiriekin alderatuz gero egoera zailagoak ditugu eta hortan ere lan egin dugu».\nBilgune Feministak ere bat egin zuen Harrotasun Egunarekin, eta «norberaren sexualitatea ukatu gabe, aukeratzeko eskubidea» aldarrikatu zuten. «Sexualitate homogeniko bakarraren ondorioa da emakume lesbianon ikusezintasuna», adierazi zuten Bilgune Feministako kideek. Heziketak, kulturak eta komunikabideek zabaltzen duten lesbianen irudia salatu zuten: «Itsusia, gaizki zaindua... Gure autoestimuan zuzenean eragiten duten estereotipo faltsuak sortzeaz gain, espazio sozialetik baztertzea areagotzen du».\ngaiak: Donostia, EHGAM, Ekainak 28, Gehitu, Gipuzkoa, Harrotasuna, Irutxuloko Hitza, Manifestazioak, Medeak\ngaiak: EHGAM, Homofobia, Kanpainak, Lana, Xabier Moreno\n> Iritzia: Iñigo Urkullu > ZORIONAK GAY ETA LESBIANEI\nZorionak gay eta lesbianei\nBerria; 2008-06-28 # Iñigo Urkullu · EAJren EBBko lehendakaria\nMinbiziaren kontrako eguna, emakume langilearen eguna, beste hainbat gauzaren eguna.... Giza eskubideak eta eskubide sozialak betetzearen aldetik, normalizazioa lortzeko konpromisoa behar duen guztiak du bere eguna. Eta egun horietako bakoitzaren atzean, beti egoten da arazo oso larriren bat.\nGaur gay harrotasunaren eguna ospatzen dugu. Ospatu beharreko zerbait al da? Zoriondu egin behar al zaituztet? Nire ustean, lehen gerturatze teoriko bat eginik, harrotasun heterosexualaren eguna ospatzen ez bada, gay harrotasunaren eguna ere ez litzateke ospatu behar. Baina errealitateak bestelako kontuak erakusten dizkigu: oraindik ere nazioarteko egun hau ospatzea beharrezkoa da, gay, lesbiana eta transexualen eskubideak aldarrikatzeko. Eta, era berean, jakin badakit azken urteetan lortutako guztiagatik ere -ospatzen dudan horregatik guztiagatik-, bide luzea dagoela egiteko.\nHarrigarria bada ere, munduko berrogei herrialdetan oraindik ere legez kanpokoak dira homosexualitatea, bisexualitatea eta transexualitatea. Saudi Arabian eta Iranen, esate baterako, homosexualak akabatu egiten dituzte. Indian, gizonezko homosexualek betiko kartzela zigorra izan dezakete. Mauritanian eta Sudanen heriotza zigorra ere ezar dezakete homosexual izateagatik. Nepalen, berriz, poliziak atxilotu eta egurtu egiten ditu transexualak eta beren aktibistak. Hondurasen eta Kolonbian torturatu eta erail egiten dituzte. Europar Batasunean bertan, Polonian kasu, homofobiak sekulako gatazkak sortzen ditu. Eta gogoan izan behar dugu Osasunaren Munduko Erakundeak 1990 inguruan atera zuela homosexualitatea gaixotasun mentalen zerrendatik.\nHori guztia dela eta, zoriontzeaz gain, animatu ere egin nahi zaituztet borrokan jarraitzeko. Izan ere, guztion artean lortu behar baitugu erabateko normalizazioa. Eta guztion artean esaten dudanean, ni ere hortxe sartzen naiz. Zuen helburuekin bat nator, eta nire babesa ez ezik, Eusko Alderdi Jeltzale osoarena ere jasoko duzue.\nLegez, inolako zalantzarik gabe, ezkontzeko modua duzue; ondo-bidean, haurrak adoptatzeko aukera ere baduzue. Zuekiko ikuspegi soziala nabarmen hobetu da. Baina izan gaitezen zintzoak: aurrerapen handiak izan diren arren, guztion artean lortu behar dugu normalizazioa erabatekoa izatea.\nNormalizazioak esan nahi du inor ez kartzelatzea edota hiltzea, inon ere ez, bere orientazio sexuala dela eta. Normalizazioak esan nahi du, era berean, gure seme-alaben ikastetxeetan inork diskriminazio fisikorik edota psikikorik jasan behar ez izatea. Normalizazioak esan nahi du familiek lotsarik gabe bizi izatea beren seme-alaben orientazio sexuala, kalean eraso gehiago ez izatea...\nHainbat manifestutan baieztatzen den moduan, gizon-emakumeen sexualitatea eta afektibotasuna bizitzeko moduekiko gizarte integratzaileagoa, berdinagoa eta solidarioagoa lortzeko lan handia dago egin beharra. Sentsibilizazio lan handia, baita hezkuntzaren alorreko lana ere. Hainbat sektoretan (adinekoak, ezgaitasunak dituztenak, etorkinak) ahalegin berezia egin behar da, sexu eskubideak kontuan hartzen ez dituztenetan, bereziki.\nAzken batean, guztion artean ahalegin handia egin behar dugu modu positiboan aurrera egiteko, eta orientazio sexuala erabateko naturaltasunez eta normaltasunez bizi izateko. Hori ere, azken buruan, aniztasuna errespetatzeko eta erabakitzeko eskubidea defendatzeko beste modu bat da, alorrik pertsonalenean eta indibidualenean. Gure orientazio sexuala erabateko askatasunez erabakitzeko eskubidea.\nSekula ez dut ulertu «desberdin» ikusten eta diskriminatu egiten zaituzten jendea. Aurkitzen ditudan azalpen bakarrak ezjakintasuna eta presio soziala dira. Gainera, guztiok dugu inguruan gay, lesbiana edota transexual bat -jakin edo ez, onartu edo ez-. Maite dugun pertsona bat, eta, nahi gabe bada ere, min egiten diogun pertsona bat. Eta, nahiz eta legeak aldatu egiten diren eta aurrera egiten duten, gizarteak ere bide berari jarraitu behar dio. Eusko Alderdi Jeltzalea ezinbesteko lanabesa gara eraldaketa lan horretan, eta hala izaten jarraitu behar dugu.\nEkainaren 14an, EAJk Think Gaur Euskadi 2020 aurkeztu zuen. Parte hartzeko proiektu bat, etorkizuneko gakoak definitzeko eta Euskadik 2020. urtean zer tokitan egon behar duen definitzeko proiektua. Inolako zalantzarik gabe, hausnarketa prozesu horretan orientazio sexualaren eta genero nortasunaren normalizazioa ezinbestekoa izango dira; izan ere, ez baitugu ulertzen guztiok berdinak ez garen mundu bat. Hori lortzeko, behar zaituztegu. Zuen ekarpenak eta ezinegonak zein diren jakin behar dugu, baita zuen hausnarketak eta beharrizanak ere. Egiteko daukagun bidea guztion artean egin ahal izango dugu. Eta ez naiz «onartzeaz» edota «tolerantziaz» ari. Inork ez zaituzte «onartu» edota «toleratu» behar. Erabateko berdintasunaz eta normalizazioaz ari naiz hizketan.\nGaur, hemen, Eusko Alderdi Jeltzaleak pertsona guztien eskubideak defendatzeko konpromisoa berresten du.\nIn&Out filmean, institutu bateko ikasle guztiek homosexual zirela esan zuten, bere orientazio sexuala zein zen jakinarazi ostean kaleratu egin zuten irakasle bat defendatzeko. Nazioarteko egun hau ospatzeko, zuekin guztiokin dago Eusko Alderdi Jeltzalea, gertutasuna eta konpromisoa oinarri hartuta.\ngaiak: Berria, EAJ, Ekainak 28, Eskubideak, Harrotasuna, Iñigo Urkullo, Iritziak\n> Iritzia: Koldobike Mujika / Sergio Iñiguez · Gehitu > LESBIANOK, IKUSGAI ETA ASKOTARIKOAK\nLesbianok, ikusgai eta askotarikoak\nBerria, 2008-06-27 # Koldobike Mujika / Sergio Iñiguez · Gehituko koordinatzaileak\nBeste urte batez ekainaren 28an Lesbiana, Gay, Transexual eta Bisexualen Harrotasunaren eguna ospatuko dugu, den-denon Harrotasunarena. Aurten, batez ere ikusgarritasun lesbikoa errebindikatuko dugu. Lesbianok jabekuntza nahi dugu, ikusgarri izatea erabakitzea, gure espazioa konkistatu kaleetan, hedabideetan, gure familietan, lanean. Mezu honen bidez, hiritarrei erakutsi nahi diegu lesbianak hemen gauden kolektibo bat garela, kolektibo handia garela, errealitate esanguratsu eta ukaezina gizartean. Era berean, ikusten ez diren lesbianei ikusgarri izatearen onurak transmititu nahi dizkiegu, ezkutuan ibili beharrik eta bizimodu bikoitz bat eraman beharrik ez izatearen onurak, gu geu garen bezalakoak gure familiekin eta lagunekin, gure lankideekin agertzearen abantailak. Izan ere, horrek ere lagundu dezake eremu publikoko lesbianak agerian, argitara ateratzea erabaki dezaten. Erreferente publikoak behar ditugu, ezinbestekoak dira-eta gure nerabeen sozializazioan.\nOspakizun eguna dugu, biharkoa gure eguna da, baina ez dugu ahantzi behar gure duintasuna eta gure berdintasuna helegitepean daudela oraindik ere. PPri exijitu egiten diogu guk ezkontzeko dugun eskubidea aitortzen duen legearen kontra jarri duen helegite lotsagarria kentzea.\nOspakizun giroan gaude, baina ez dugu ahantzi behar lesbofobia, homofobia, transfobia eta bifobia errealitatea direla, oraindik ere, ikastetxeetan. Borrokan segitu behar dugu, horietan haurrak, nerabeak eta gazteak diren bezala errespeta ditzaten. Horregatik, Autonomia Erkidegoei eta Estatuko gobernuari exijitzen diogu afektuzko eta genero identitatezko erabateko sexu heziketa garatzea, arreta berezia jarriz aniztasunean, eta bide batez bermatuz Hiritartasunerako Hezkuntza ikasgaia Estatuko ikastetxe, eskola eta institutu guztietan emango dela, edukiak batere murrizteke.\nEra berean, exijitzen dugu sexuaren langileek lan arloko eskubide guztiak izatea, behin betiko. Udal politika batzuen bidez jasaten duten jazarpena amaitzea exijitzen dugu, sexu-esklabotza amaiarazi beharrean langile horien laneko baldintzak are prekarioagoak izatea eragiten baitute.\nIkusgarritasun Lesbikoaren urte honetan, gure osasuna modu integralean bermatuko duen osasun-sistema baten bidezko arreta eskatzen diogu Estatuari, ginekologiako protokoloen berrikuspenaz, gure behar eta arazo espezifikoak jasotzen dituen informazio egiazko baterako sarrera libreaz, behar bezala prestatuta dauden eta gure sexu-orientazioarekin eta genero-identitatearekin begirunez jokatzen duten profesionalez; eta Ugalketa Lagundurako Tekniketarako erabateko aukera exijitzen dugu, emakume bikoteen barneko obulu-dohaintza barne. Era berean, epe lege bat eskatzen dugu, haurdunaldia borondatez etetea arautzeko.\nOspakizun giroan gaude, bai, bihar gure eguna da, baina ez dugu ahantzi behar munduko herrialde askotan, oraindik ere, kartzela eta heriotza dituztela zain lesbiana, gay, transexual eta bisexualek. Espainiako gobernuari eskatzen diogu nazioarte mailan neurriak hartzea, horrelako jazarpenak sustatzen dituzten legediak eta praktikak amaiarazteko. Aldi berean, sexu-orientazioa eta genero-identitatea direla-eta egiten diren asilo eskariei laguntza sendoa ematea eskatzen dugu, eta konpromiso hau Europar Batasun osora zabaltzea sustatzea.\nOspakizun eguna dugu, bihar gure eguna da, baina ez ditugu ahantzi behar sexu bidez transmititzen diren infekzioak, batez ere Hiesaren pandemiari dagokionez. Ezin dugu jarraitu infekzioak gora eta gora egiten ari direla eta prebentziora behar beste baliabide ekonomiko bideratzen ez dela ikusten. Horregatik, gure indar guztiaz exijitzen dugu GIBa estatuko arazotzat hartzea. Emakumeentzako hesi-metodoetarako aukera orokortzea exijitzen dugu halaber, eta sexu-transmisioko infekzioen prebentzio kanpainak sortzea, batez ere emakume bisexual eta lesbianei zuzenduta, hauexek baitira Osasun Sistemako betiko baztertuak.\nEta gogoratu behar dugu premiazkoa dela pertsona transexualentzako osasun tratamendu integrala Estatu osoan modu eraginkorrean ezartzea, adinak edo nazionalitateak direnak direla; baina honek ez du, inolaz ere, ekarri behar transexualitatea, berez, gaixotasuna delako ideia onartzea. Eta ezin ditugu ahantzi adineko LGTBak, pertsona hauetako batzuk ahanztura, gaixotasuna eta, gauzarik gogorrena zalantzarik gabe, bakardadea jasaten ari baitira.\nEstatu akonfesionala nahi dugu, estatua elizaren aurrean independentea dela bermatzen duena. Erlijio ikasgaia ikasketa-planetatik ateratzea nahi dugu. Hezkuntza ez-sexistarekiko begirune zorrotza nahi dugu. Eta Vatikanoarekiko konkordatua oraintxe bertan indargabetzea eta Elizaren finantzaketa publikoa amaitzea. Estatu Laikoa Orain!\nOspakizun giroan gaude, bihar gure eguna da, eta urte hau ikusgarritasun lesbikoaren urtetzat errebindikatzen dugu. Behin betiko erreklamatzen dugu gizartearen estamentu guztiak aniztasun lesbikoaren kontziente izatea eta sustatzea.\nGizarteak gu ikusezin ez gaitzala bihur exijitzen dugu, ez hedabideetan, ez berdintasun planetan, ez eskolako liburu eta programetan; eta gure afektu-sexu harreman ereduak ikusgarri egitea, aurreiritzi eta ezarpen heterosexistetatik libre.\nIkusgarritasuna da bereizkeriaren kontra borrokatzeko dugun lanabesa, eta Administrazioei exijitzen diegu hori sustatzeko programa espezifikoak sortzea.\nOspakizun giroan gaude, bihar gure eguna da, eta gurea izateagatik eskatzen dugu aurtengoa ikusgarritasun lesbikoaren urtea izatea, behin betiko.\ngaiak: Berria, Gehitu, Harrotasuna, Iritziak, Lesbianismoa\n> Berria: Elkarteak > GAZTEHGAM ELKARTEA SORTU DA, GAZTEENTZAT "IRAULTZA SEXUALERAKO TRESNA BAT" IZATEKO ASMOZ\nGaztehgam elkartea sortu da, gazteentzat "iraultza sexualerako tresna bat" izateko asmoz\nEHGAM elkartetik hurbil dauden hainbat gaztek Gaztehgam izeneko elkartea aurkeztu dute gaur Bilboko La Bolsa eraikinean. Modu "ausart eta zuzenean", talde berria "iraultza sexualerako tresna bat" izan nahi du gazteentzat.\nHurrengo hilabetetan beste herrialdetan aurkezpenak egingo ditu elkarteak, eta bitartean webgune bat sortu du: www.gaztehgam.org Momentu honetan, manifestu bat egiteko proposamen eta ideiak jasotzen ari dira.\nHalaber, Gaztehgam elkartean parte hartzen duten gazteek ekainaren 28an Euskal Herrian zehar izango diren manifestazioetan parte hartzeko deia egin dute, EHGAMekin batera.\ngaiak: EHGAM, Europa Press, Gazteak, Gaztehgam\n> Laburrak: Ekainak 28 > MIARRITZE: EHUNKA LAGUN GAY ETA LESBIANEN MANIFESTAZIOAN\nMiarritze: Ehunka lagun gay eta lesbianen manifestazioan\nEhunka lagun bildu ziren atzo Miarritzen (Lapurdi), gay eta lesbianen manifestazioan. “Diskriminazio guzien aurkako heziketaren alde” lelopean, besta giroan iragan zen harrotasun martxa. Dena den, LGP elkarte antolatzaileak salatu duenez, oraindik ere homosexualak «iraintzen eta jotzen» dituzte, eta «erasotzaileak geroz eta gazteagoak dira».\ngaiak: Berria, Ekainak 28, Harrotasuna, Manifestazioak, Miarritze\ngaiak: Donostia, EHGAM, Ekainak 28, Gehitu, Gipuzkoa, Irutxuloko Hitza, Medeak\nBerria, 2008-06-18 # Itxaro Borda\nBada halako barbaria bat, lantokietan, bezperan amodioa eginik zoriontsu eta aharrausika itseskatzen eta gaua deblauki kontatzen diguten gizon eta emazteen aurrean, batez ere heteromundukoa ez den kidea derrigorrez mutu geratzera bortxatua denean. Badakit hegoaldean gay eta lesbianen egoera normalizatua dela, hizkuntza bezala; iparraldeak pairatzen dituen euskal moral jansenistaren eta LGBTeekiko ghetoizazioa dakarren frantses ideologiaren eremuaz ari naiz.\nAzken hogeita hamar urteotan ez dut kasik inoiz lesbiana naiz edo gay nauzu erranez solasa segituko zuen inor gurutzatu, isilik gelditu naizela ni halaber. Orientabide sexualarena ez da menturaz plazara ateratzekoa den gai garrantzitsuena, badelako alaina hainbat arazo larriago gure zirkulu danteskoetan, adibidez euskararen biziraupena, nekazaritzaren geroa edo presoen samina. Ondorioz, heterosexualak baizik ez daitezke balentria erotikoez mintza. Azkorri pornografikoak ditugu.\nHarritzen nau azkenik nola, giza eskubideen herrialdea izatearen fama daukan Frantzian ez diren ardura eskoletan aztertzen Prousten denbora galduaren bila nobela edo Foucault-en idatziak, egile horien homosexualitatea aipatuz. Uste dut idazle horiei laido egiten dela homotextualitatea gordetzen eta ukatzen zaienean, izkribatzaile horiek eskain dezaketen hoberena, kementsuena, irekiena baita.\nLarunbatean Miarritzeko itsasargitik abiatuko da iparraldeko pride delakoa, arratsaldeko lauetan.\ngaiak: Berria, Ekainak 28, Harrotasuna, Iritziak, Itxaro Borda, Miarritze\n> Berria: Ekainak 28 > BERGARA: HITZALDIA ETA ZINE EMANALDIA GAY, LESBIANA ETA TRANSEXUALEN ASKAPENERAKO EGUNEAN\nHitzaldia eta zine emanaldia gay, lesbiana eta transexualen askapenerako egunean\nGoiena.net, 2008-06-18 # Maider Arregi\nEkainaren 28an gay, lesbiana eta transexualen askapenerako eguna da. Hala, Udalak hainbat ekintza antolatu ditu. Besteak beste, "La memoria de los peces" filma eskainiko da gaztetxean ekainaren 25ean, eguaztenean. Hitzaldia eta erakusketa ere izango da. Hona hemen egingo diren ekintzak:\nErakusketa: "Historiako pertsonaia gay, lesbiana eta transexualak". Ekainaren 30etik uztailaren 11n kultura etxean.\nHitzaldia: "Askatasun sexuala", EGHAMek antolatuta. Ekainaren 25ean, eguaztenean, osoko bilkura aretoan, 19:00etan.\ngaiak: Bergara, EHGAM, Ekainak 28, Ekitaldiak, Erakusketak, Gipuzkoa, Goiena